Projek Melaka Gateway bakal tingkatkan pelaburan dan ekonomi Melaka

PULAU MELAKA, 8 Mac- Kerajaan Negeri Melaka menyerahkan semula Projek Melaka Gateway kepada KAJ Development Sdn Bhd.Menurut Exco Perindustrian, Pelaburan dan Pembangunan Usahawan negeri, Datuk Seri Ab Rauf Yusoh, ia selepas syarikat berkenaan berjanji untuk menyelesaikan semua pembangunan dalam tempoh yang ditetapkan.  Susulan itu, perjanjian bagi pelaksanaan projek di Pulau Satu (PME1) telah dimeterai pada 23 Februari lalu.Projek membabitkan nilai pelaburan kira-kira RM15.25 billion itu dijangka siap dalam tempoh 6 tahun yang membabitkan pembinaan jeti dan terminal kapal pelayaran, hotel, pusat pameran serta taman tema bertaraf dunia.  "Penyerahan semula projek ini adalah supaya ia dapat menjana ekonomi yang lebih baik rentetan termeterainya perjanjian tersebut kerja pembinaan di Pulau Satu telah pun disambung semula.""Pulau Satu membabitkan pelancongan gaya hidup yang menyediakan antaranya jeti terminal kapal pelayaran, hotel, pusat pameran dan persidangan antarabangsa, hospital, institut pengajian tinggi dan juga taman tema bertaraf dunia” kata Ab Rauf dalam sidang media hari ini di pejabat KAJ Development Sdn Bhd, di sini.

(EXCO Melaka, Datuk Seri Ab Rauf Yusoh sempat membuat lawatan kerja ke Tapak Projek Melaka Gateway di Pulau Melaka bersama agensi-agensi kerajaan/ FB EXCO)

Tambah Datuk Seri Ab Rauf, Projek Melaka Gateway akan menjadi Pintu Pelaburan Asia yang bakal mengubah senario ekonomi Melaka kepada Ekonomi 365 hari berbanding konsep ekonomi hujung minggu ketika ini.  Malah katanya, pembangunan PME1 sahaja akan menyumbang lebih RM32.5 billion kepada Pertumbuhan Dalam Negeri Kasar Melaka dengan unjuran impak berganda sebanyak RM306.73 billion.

Terdahulu, perjanjian bagi projek Melaka Gateway telah ditandatangani pada 4 Oktober 2017, namun disebabkan masalah teknikal dan penularan COVID-19 projek ini tidak dapat diteruskan. Pada Oktober 2020, Kerajaan Negeri menamatkan perjanjian bersama KAJD selepas syarikat gagal menyiapkan projek mengikut tempoh ditetapkan.  Bagaimanapun, hasil perbincangan semula antara kedua-dua pihak, projek ini diserahkan semula kepada KAJD untuk dibangunkan mengikut tempoh yang dipersetujui.


15 pendaki wanita negara bawa misi bentang kemeja-T gergasi ke Everest sempena Hari Wanita

SEPANG, 8 Mac - Seramai 15 pendaki wanita negara membawa misi membentangkan kemeja-T gergasi bersaiz 250 XL menerusi misi Everest Base Camp (EBC) Mountaineering De Femina sempena sambutan Hari Wanita tahun 2022, hari ini.Majlis pelepasan ekspedisi pendaki wanita berusia antara 22 dan 56 tahun itu, disempurnakan Menteri Pembangunan Wanita, Keluarga dan Masyarakat, Datuk Seri Rina Harun di Lapangan Terbang Antarabangsa Kuala Lumpur (KLIA).Tema sambutan Hari Wanita tahun 2022 iaitu "Saksama Bersama" bertepatan dengan misi kerana ia mencerminkan semangat berpasukan yang ditonjolkan kesemua peserta.Ekspedisi tersebut melibatkan pelbagai peringkat yang terdiri daripada pelajar, tenaga pengajar dan penjawat awam."Bila di sana mereka bukan sahaja membawa nama wanita tetapi juga membawa nama Malaysia, inilah sumbangan wanita hebat kepada negara, kejayaan tersebut kelak akan menjadi bukti bahawa golongan wanita juga boleh berada di mana sahaja," katanya selepas majlis pelepasan misi Everest Base Camp (EBC) Mountaineering De Femina di KLIA, di sini, pagi tadi.

(Datuk Seri Rina Harun ketika majlis pelepasan misi Everest Base Camp (EBC) Mountaineering De Femina di KLIA, Sepang)

Rina turut mendoakan perjalanan dan pendakian kesemua peserta ke Everest berjalan lancar serta berharap semangat yang ditonjolkan mereka akan menjadi sumber inspirasi kepada wanita lain.Sementara itu, Ketua Misi tersebut, Prof Madya Dr Farha Abdol Ghapar berkata semua peserta amat teruja memulakan misi pendakian ke EBC selepas tertangguh sejak tahun 2020 akibat pandemik COVID-19.Beliau turut menyatakan perjalanan mendaki Gunung Everest sejauh 130 kilometer pendakian yang akan mengambil masa selama 12 hari.


Pencarum PERKESO hilang upaya atau kemalangan dibantu menerusi program RTW

(Ketua Eksekutif PERKESO, Datuk Seri Dr Mohammad Azman ditemu bual media selepas melancarkan promosi animasi program RTW PERKESO)

PUTRAJAYA, 8 Mac - Sebanyak 42,926 pencarum Pertubuhan Keselamatan Sosial (PERKESO) yang hilang upaya atau mengalami kemalangan berjaya dipulihkan untuk kembali bekerja menerusi program Return To Work (RTW). Menurut Ketua Eksekutif PERKESO, Datuk Seri Dr Mohammad Azman, daripada jumlah tersebut, majoriti pencarum dapat kembali melakukan pekerjaan lama mereka dengan majikan yang sama atau bersama majikan baharu.Terdapat juga pencarum yang turut melakukan pekerjaan berbeza dibawah majikan sama atau majikan baharu selain ada yang memilih untuk bekerja sendiri."Jadi diharap ramai lagi mereka yang ditimpa bencana akan bermotivasi dan secara sukarela akan menyertai program ini, sebab kita harus ingat dalam program kembali bekerja (RTW) yang paling utama, yang pertama adalah campur tangan awal, kedua kalau seseorang yang ditimpa bencana atau hilang upaya ini tidak bermotivasi, kita tidak akan mencapai kejayaan."Kita berharap dengan pengenalan program ini, sesiapa yang menonton program animasi ini akan faham dan bermotivasi, jadi memudahkan untuk kita melaksanakan program pengurusan kes ini supaya mereka kembali bekerja," katanya selepas melancarkan promosi animasi program RTW PERKESO, di sini.

(Ketua Eksekutif PERKESO, Datuk Seri Dr Mohammad Azman ketika melancarkan promosi animasi program RTW PERKESO, di Putrajaya)

Tambah Mohammad, pekerja sektor pembuatan merupakan pencarum yang terbanyak dibantu menerusi program RTW berikutan risiko di tempat kerja mereka yang tinggi. Iklan animasi itu merupakan pendekatan terbaharu PERKESO untuk memberikan kesedaran dan mendidik masyarakat mengenai proses intervensi awal pengurusan hilang upaya atau mengalami kemalangan dibawah program RTW PERKESO.


Pemandu lori rempuh sembilan motosikal direman

SUNGAI PETANI, 8 Mac - Pemandu lori yang merempuh sembilan buah motosikal hingga menyebabkan dua penunggang motosikal maut di bawah jejambat di Kilometer 92.8 Lebuhraya Utara Selatan (PLUS) dekat Sungai Petani, Kedah, semalam, direman tiga hari, bermula hari ini.

Perintah reman dikeluarkan Majistret Nurul Ainna Ahmad ketika lelaki berkenaan dihadapkan ke Mahkamah Majistret Sungai Petani, pagi tadi. Lelaki berusia 28 tahun itu disiasat dibawah Seksyen 41(1) Akta Pengangkutan Jalan 1987. Dalam kejadian kira-kira pukul 3 petang itu, dua penunggang motosikal maut, manakala tujuh yang lain cedera selepas dirempuh sebuah lori. Ketika kejadian, kesemua penunggang motosikal sedang berteduh dibawah jejambat ekoran hujan lebat.

(Keadaan selepas berlakunya kemalangan akibat rempuhan lori di bawah jejambat di Kilometer 92.8 Lebuhraya Utara Selatan (PLUS) dekat Sungai Petani, semalam)

Bagaimanapun, secara tiba-tiba sebuah lori yang datang dari arah belakang dan bergerak di lorong kiri merempuh sembilan buah motosikal yang sedang berhenti di lorong kecemasan dibawah jejambat berkenaan. Akibat rempuhan tersebut, dua penunggang lelaki berusia 28 tahun berasal dari Kampung Seberang Chegar, Anak Bukit dan lelaki berusia 31 tahun berasal dari Taman Seri Marina, Kuala Kedah, maut di tempat kejadian. Manakala tujuh yang lain cedera di beberapa bahagian anggota badan. Kesemua mangsa dihantar ke Hospital Sultan Abdul Halim, Sungai Petani untuk bedah siasat dan rawatan lanjut. Manakala pemandu dan kelindan lori masing-masing berusia 28 tahun tidak mengalami sebarang kecederaan.  Ujian saringan yang dilakukan ke atas pemandu lori adalah negatif dadah dan bebas alkohol.


Hanya 4 warga Malaysia berdaftar masih berada di Ukraine

(Datuk Seri Saifudin Abdullah ketika Waktu Pertanyaan Menteri di Parlimen)

KUALA LUMPUR, 8 Mac- Hanya empat warganegara Malaysia yang berdaftar dengan Kedutaan Besar Malaysia masih berada di Ukraine setakat hari ini. Menteri Luar, Datuk Seri Saifudin Abdullah berkata, bagi tempoh 14 hingga 26 Februari lalu, seramai 22 warganegara Malaysia telah selamat dipindahkan keluar dari negara bergolak itu.  "Ada antaranya berkahwin dengan warga tempatan, kata Saifuddin ketika Waktu Pertanyaan Menteri sidang Dewan Rakyat hari ini. Bagaimanapun jelas Saifuddin pihak kedutaan sentiasa bersedia untuk membantu sekiranya mereka berhasrat untuk keluar dari negara tersebut.Pihak kedutaan melalui kerjasama perwakilan-perwakilan Malaysia di negara-negara berdekatan Ukraine, juga sentiasa berhubung rapat dengan warga Malaysia yang masih berada di Ukraine terutamanya di Warsow, Poland untuk sebarang pertolongan.

"Bantuan yang diberikan termasuk memudah cara urusan kemasukan di sempadan-sempadan negara, urusan dokumentasi seperti pengeluaran Sijil Perakuan Cemas bagi individu yang memerlukan, memastikan keadaan serta kebajikan mereka sentiasa terpelihara, dan lain-lain urusan yang berkenaan," katanya.

(Konvoi memindahkan 9 rakyat Malaysia dan 2 tanggungan mereka serta seorang warga Singapura dari Kiev pada 27 Februari lalu/FAIL FOTO FB Saifuddin Abdullah)

Mengulas video berdurasi 45 saat yang dimuat naik dalam talian mendakwa bahawa sekumpulan pelajar Malaysia masih lagi terkandas di Ukraine, katanya sehingga kini dakwaan tersebut tidak dapat disahkan, termasuk kesahihan identiti mereka sebagai warganegara Malaysia.  Namun, beliau menggesa mana-mana warganegara Malaysia di Ukraine yang masih belum mendaftarkan diri dengan pihak Kedutaan, supaya segera berbuat demikian.


Wanita berperanan besar dalam kejayaan negara - PM Ismail Sabri

KUALA LUMPUR, 8 Mac- Golongan wanita merupakan harapan bangsa dan berperanan besar bukan sahaja dalam sesebuah organisasi tetapi turut menyumbang kepada kejayaan negara, kata Perdana Menteri, Datuk Seri Ismail Sabri Yaakob.Beliau menerusi ciapan di Twitter sempena sambutan Hari Wanita Sedunia hari ini, turut menyatakan penghargaan kepada golongan wanita, khususnya wanita Keluarga Malaysia serta mengingatkan supaya menghargai dan menghormati kaum hawa.

“Selamat Hari Wanita Sedunia. Pengorbanan wanita tiada noktah dan tandingannya. Keluarga Malaysia mempunyai wanita hebat yang berjuang tanpa patah semangat bagi membahagiakan mereka yang tersayang,” katanya.Perdana Menteri dijadual merasmikan sambutan Hari Wanita 2022 peringkat kebangsaan di Pusat Konvensyen Kuala Lumpur, malam ini.


200,000 rakyat Malaysia hidap penyakit Glaukoma

(Pensyarah dan Doktor Pakar Mata Hospital UiTM, Dr. Fatin Hanisah Firman ketika ditemu bual Berita RTM di Angkasapuri, Kuala Lumpur)

KUALA LUMPUR, 8 Mac - Enam peratus daripada penduduk di Malaysia dianggarkan menghidap penyakit Glaukoma pada tahun 2018.Pada tahun ini, angka tersebut dilihat mencecah kira- kira 200,000 orang.Pensyarah dan Doktor Pakar Mata Hospital Universiti Teknologi MARA (UiTM), Dr. Fatin Hanisah Firman berkata Glaukoma merupakan penyakit yang menyebabkan kerosakan pada saraf mata dan boleh menyebabkan kebutaan jika tidak dirawat. "Glaukoma ini merupakan satu penyakit yang menyebabkan kerosakan pada saraf mata , penyakit ni kalau tidak dikenal pasti pada peringkat awal dan tidak dirawat menyebabkan medan penglihatan pesakit semakin lama semakin sempit, dan akhirnya menyebabkan kebutaan," katanya selepas menjadi tetamu program Selamat Pagi Malaysia di Angkasapuri, di sini.

Menurut Fatin Hanisah, rawatan laser dan pembedahan boleh dibuat jika pesakit berada pada peringkat sederhana ataupun teruk. Antara golongan yang turut berisiko tinggi menghidapi penyakit Glaukoma adalah golongan berumur 40 tahun ke atas yang mempunyai sakit kronik seperti kencing manis dan mempunyai sejarah ahli keluarga yang menghidapi penyakit Glaukoma. Tambah beliau , proses saringan mata adalah cara yang terbaik bagi mengenalpasti secara awal mengenai penyakit Glaukoma.


Kenaikan harga: Tiada laporan peniaga sorok barang - Rosol

KUALA LUMPUR, 8 Mac- Tiada laporan pengeluar atau peniaga ‘menyorok’ barang sehingga menyebabkan kenaikan harga barang keperluan di pasaran, Dewan Rakyat diberitahu hari ini.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, sebaliknya kenaikan harga barangan disebabkan oleh impak pandemik COVID-19, banjir dan kenaikan kos bahan mentah.“Kita ada lebih 2,000 penguat kuasa termasuk pemantau harga di seluruh negara yang memantau keberadaan barang ertinya mengesan barang-barang daripada pengeluar sampai kepada pengguna, berapa yang keluar, berapa yang masih ada dalam stok,” katanya pada sesi soal jawab hari ini.Beliau menjawab soalan tambahan Abdul Latif Abdul Rahman (PAS-Kuala Krai) yang ingin mengetahui apakah langkah yang diambil oleh kementerian bagi mengelak kerisauan peniaga sehingga terpaksa menyorok barang kerana kawalan harga oleh kerajaan.

Menjawab soalan tambahan Datuk Mahfuz Omar (PH-Pokok Sena) mengenai import ayam bagi mengimbangi harga dan memastikan keperluan negara mencukupi, Rosol berkata sehingga kini, sebanyak 29 permit telah dikeluarkan kepada pengimport.“Setakat ini kita hanya bawa masuk ayam dari Thailand, tiada dari China atau Brazil, saya difahamkan sebanyak dua atau tiga kontena telah dibawa masuk untuk permulaan,” katanya. Sementara itu, menjawab soalan asal Datuk Seri Dr Wan Azizah Wan Ismail (PH-Pandan) berkenaan langkah yang telah diambil oleh Majlis Tindakan Sara Hidup Negara (NACCOL) bagi memastikan kawalan harga munasabah ke atas barang keperluan, Rosol berkata dua mesyuarat NACCOL telah diadakan pada 9 Disember 2021 dan 31 Januari tahun ini.Hasil mesyuarat tersebut, beberapa langkah jangka pendek telah diambil antaranya Program Jualan Keluarga Malaysia (PJKM), Program Mekanisme Kawalan Harga Minyak Masak dan Skim Harga Maksimum Keluarga Malaysia (SHMKM) dilanjutkan hingga 5 Jun ini.Langkah lain ialah harga runcit ayam standard di bawah SHMKM diturunkan kepada RM8.90, harga telur ayam bagi gred A, B dan C telah diturunkan semasa pelaksanaan SHMKM hingga Februari lepas, dikekalkan hingga Jun ini serta subsidi kepada penternak ayam dan telur ayam.


Banjir kilat: Tiga kejadian tanah runtuh dilaporkan di ibu negara

KUALA LUMPUR, 8 Mac- Sebanyak tiga kejadian tanah runtuh dilaporkan susulan banjir kilat yang melanda beberapa kawasan di ibu negara petang semalam. Dewan Bandaraya Kuala Lumpur (DBKL) dalam kenyataan hari ini memaklumkan dua kawasan melibatkan rizab jalan iaitu di 1/27, Taman Gembira dan Jalan Hang Tuah 4, Salak Selatan manakala di Seksyen 6, Wangsa Maju merupakan tanah persendirian. "DBKL telah meninjau ke kawasan terlibat dan kerja-kerja susulan akan dilakukan dengan segera," menurut kenyataan itu. Kenyataan itu memberitahu hujan lebat dengan kadar taburan hujan melebihi 100 milimeter per jam sekitar pukul 3:00 petang semalam menyebabkan banjir kilat di 29 kawasan di ibu negara antaranya Jalan Yaakob Latif, Jalan Ampang, Underpass Jalan Pudu, Jalan Maharajalela, Jalan Cheras dan Jalan Melaka. Daripada 29 kawasan itu, DBKL memaklumkan 25 kawasan surut dalam masa 30 hingga 45 minit manakala empat lagi iaitu Underpass Bulatan Pudu, Terowong Jalan Tun Razak, Kampung Pasir dan Kampung Periuk, surut dalam tempoh satu hingga tiga jam. "Bantuan awal bagi melancarkan trafik dan kerja pembersihan telah dilaksanakan termasuk menggerakkan trak tunda bagi mengalihkan kenderaan terkandas," menurut kenyataan itu.Dalam pada itu, DBKL mengenal pasti 12 lokasi pokok tumbang dan dahan sekah menerusi siasatan di tapak serta aduan awam antaranya di Jalan Pudu Lama, Jalan Teluk Pulai, Jalan Kuchai 2 dan Jalan Desa Utama.

Sementara itu, dua pusat pemindahan sementara (PPS) dibuka di Sekolah Jenis Kebangsaan (Tamil) Saraswati melibatkan mangsa banjir di Kampung Pasir seramai 560 orang (145 keluarga) dan Dewan Sultan Sulaiman membabitkan 381 orang (84 keluarga) dari Kampung Periuk. Di Selangor, menerusi ciapan di Twitter rasmi Menteri Besar, Datuk Seri Amirudin Shari, memaklumkan seramai 1,122 mangsa daripada 263 keluarga ditempatkan di sembilan PPS di seluruh negeri itu. Beliau berkata agensi pengurusan bencana terus memantau keadaan dan akan membantu proses pemindahan mangsa."Talian Bilik Gerakan Bencana Majlis Bandaraya Subang Jaya telah dibuka dan beroperasi 24 jam, sebarang aduan serta kecemasan di kawasan itu boleh menghubungi 03-80247700," katanya.Di Perak, banjir di daerah Muallim pulih sepenuhnya apabila air kembali surut dan PPS Dewan Sekolah Menengah Kebangsaan (SMK) Khair Johari ditutup pagi ini.Jurucakap Sekretariat Pengurusan Bencana Negeri Perak dalam kenyataan melaporkan 168 mangsa daripada 26 keluarga yang dipindahkan ke PPS itu semalam telah dibenarkan pulang ke rumah masing-masing di Kampung Berop, Behrang.Sementara itu, di Hilir Perak, 18 orang daripada empat keluarga masih ditempatkan di PPS Dewan Serbaguna Padang Tembak berikutan kediaman mereka di Batu 7 1/2 Jalan Changkat Jong dinaiki air tengah hari semalam.Ketua Balai Bomba dan Penyelamat Teluk Intan, Mohd Ismail Mohd Yunus berkata, paras banjir surut kepada 0.3 meter pagi ini berbanding 0.6 meter semalam dan cuaca pagi ini cerah.


Waspada! Ribut petir, hujan lebat dan angin kencang di beberapa negeri hingga 10 pagi ini

KUALA LUMPUR, 8 Mac - Jabatan Meteorologi Malaysia (MetMalaysia) memberi amaran ribut petir, hujan lebat dan angin kencang diramal berlaku di beberapa negeri sehingga pukul 10 pagi ini.Berdasarkan amaran yang dikeluarkan oleh MetMalaysia pada 7.05 pagi tadi, memaklumkan kawasan terlibat ialah di Kedah (Langkawi); Perak (Manjung, Bagan Datuk dan Hilir Perak); Kelantan (Tumpat, Pasir Mas, Kota Bharu, Tanah Merah, Bachok, Machang dan Pasir Puteh); Terengganu (Besut dan Setiu) serta Pulau Pinang.

Manakala bagi kawasan Selangor (Sabak Bernam, Kuala Selangor, Klang, Petaling, Kuala Langat dan Sepang); Kuala Lumpur; Putrajaya dan Melaka.Sementara Negeri Sembilan melibatkan Seremban, Port Dickson dan Rembau serta Johor (Tangkak).


WICITRA2021 inisiatif Kraftangan Malaysia beri pengiktirafan kepada penggiat seni kraf negara

KUALA LUMPUR, 8 Mac - Anugerah Reka Bentuk Kraf 2021 (WICITRA2021) adalah inisiatif Kraftangan Malaysia untuk membuka peluang dan memberi pengiktirafan kepada penggiat seni kraf.

Menurut Pengarah Kanan Institut Kraf Negara, Abdul Halim Ali, ia juga untuk memastikan kelestarian industri kraf dapat terus berkembang maju dari masa ke masa."Kraftangan juga menganjurkan WICITRA Kraftangan Malaysia yang julung kali diadakan, ianya pula adalah memberi peluang kepada usahawan-usahawan pereka untuk lebih kreatif dalam menghasilkan produk kraftangan yang beridentitikan Malaysia itu sendiri, kata Pengarah Kanan Institut Kraf Negara, Abdul Halim Ali.

(Antara hasil kraf  yang dipertandingan pada Anugerah Reka Bentuk Kraf 2021)

Sebanyak 110 penyertaan telah diterima merangkumi lima kategori produk yang terdiri daripada Pakaian, Aksesori Fesyen, Kelengkapan Rumah dan Taman, Hadiah dan Cenderamata, Hobi dan Gaya Hidup.Seramai tiga orang peserta dari setiap kategori telah dipilih sebagai penerima Anugerah WICITRA 2021 dan setiap pemenang menerima hadiah wang tunai sebanyak RM1000 bersama pingat, sijil dan plak. Manakala, Anugerah Khas Perbadanan Kemajuan Kraftangan Malaysia membawa pulang hadiah wang tunai sebanyak RM3,000 serta trofi dan sijil. "Satu hasil usaha yang kita bangunkan di cawangan Perak bagi mewujudkan bahan alternatif, maksudnya bahan pilihan bagi tekstil terutamanya batik menggunakan bahan gantian iaitu tanah liat tempatan," kata Pengarah Kraftangan Malaysia Cawangan Perak, Mohamad Rizan Mohamad Nordin."Kita kerana cari inspirasi untuk buat reka bentuk baru biarpun mungkin kita setanding dengan antarabangsa tapi kita masih kekalkan kita punya tradisi, warisan dari kita punya nenek moyang. Jadi, corak dan reka bentuk yang saya menang ini semua macam kasi moden tapi kita masih lagi kekalkan kita punya identiti, dengan mengekalkan motif tradisional," kata Usahawan Kraf Sabah Emily Jeneble.


Banjir kilat Lembah Klang : Sistem perparitan sedia ada tidak dapat tampung kapasiti aliran air  tinggi

KUALA LUMPUR, 8 Mac - Hujan lebat luar biasa dalam tempoh dua jam punca berlaku banjir kilat di beberapa kawasan di ibu kota petang tadi.Menteri Alam Sekitar dan Air, Datuk Seri Tuan Ibrahim Tuan Man berkata bacaan hujan tertinggi direkodkan di stesen Taman Desa Smart dengan bacaan 106.5 milimeter, melebihi separuh bacaan hujan normal untuk tempoh sebulan. "Kejadian banjir bermula dari hujan lebat yang luar biasa dalam tempoh 2 jam menyebabkan sistem perparitan yang ada tidak dapat menampung kapasiti aliran air yang sangat tinggi," katanya.

(Tuan Ibrahim meninjau Pusat Kawalan Terowong SMART di ibu negara)

Bagi mengurangkan risiko banjir, kerja-kerja pembaikan dan naik taraf kolam takungan banjir sedang dilaksanakan di sekitar ibu negara."Kalau kita tengok unjuran tersebut dalam jangka masa yang sangat singkat berlaku peningkatan yang luar biasa. Jadi bagi mengurangkan risiko banjir kilat berulang, Jabatan Pengairan Saliran Wilayah Persekutuan Kuala Lumpur sedang melaksanakan kerja pembaikan dan menaik taraf kolam takungan banjir di sekitar Wilayah Persekutuan Kuala Lumpur ," kata Tuan Ibrahim dalam sidang media selepas meninjau Pusat Kawalan Terowong SMART di ibu negara malam tadi. Jelasnya juga Projek mitigasi banjir Sungai Bunus dan lencongan Sungai Batu dijangka siap menjelang tahun 2024. Hujan lebat lebih satu jam bermula 3 petang tadi, mengakibatkan beberapa lokasi di ibu kota dilanda banjir kilat.Beberapa laluan turut terjejas mengakibatkan ribuan kenderaan tenggelam dan terperangkap.


175 mangsa banjir di pusat pemindahan Kampung Baru

KUALA LUMPUR, 7 Mac- Pusat pemindahan sementara (PPS) Kelab Sultan Sulaiman Kampung Baru menempatkan seramai 175 penduduk terjejas banjir, setakat pukul 8 malam ini.Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid, dalam hantaran Facebooknya berkata jumlah mangsa dijangka bertambah dan pasukan Angkatan Pertahanan Awam (APM) di lapangan sentiasa bersedia melakukan kerja menyelamat."Saya berada di lokasi PPS Kelab Sultan Sulaiman Kg. Baru sebaik saja selesai Parlimen untuk hari ini.

(Datuk Mastura Mohd Yazid meninjau bantuan diberikan kepada mangsa banjir yang ditempatkan di PPS Kelab Sultan Sulaiman Kampung Baru./Foto FB Mastura Yazid)

"Selepas selesai (tugasan) di Parlimen, saya bergegas ke PPS Kelab Sultan Sulaiman Kampung Baru bagi meninjau keadaan terkini penduduk terjejas. "Agensi APM telah berada di lokasi dari awal dan kini pendaftaran sedang di pergiatkan. Keselesaan dan keselamatan mangsa adalah keutamaan.," katanya menerusi Facebook, malam ini kira-kira 7 malam pada Isnin.Mastura turut memuat naik beberapa gambar di media sosial berkenaan, memaparkan beliau meninjau keadaan penduduk terjejas banjir serta mendapatkan maklumat daripada pihak berkuasa berhubung situasi semasa.


Airasia Super App meterai persefahaman dengan GSC-CIMB Securities Sdn Bhd

KUALA LUMPUR, 7 Mac - Airasia Super App, syarikat di bawah Capital A Bhd memeterai memorandum persefahaman (MoU) dengan CGS-CIMB Securities Sdn Bhd untuk kerjasama dalam menjadikan perdagangan ekuiti dan pelaburan lebih mudah diakses dan mampu dimiliki semua orang terutamanya kepada golongan bukan pelabur.Dalam satu kenyataan hari ini, ia berkata inisiatif itu adalah sejajar dengan Pelan Induk Pasaran Modal Ketiga oleh Suruhanjaya Sekuriti Malaysia, yang bertujuan untuk memperkasakan pelabur dalam membina masa depan lebih baik dengan menawarkan nasihat pelaburan yang berkualiti dan keupayaan yang dipertingkatkan dari segi teknologi untuk memenuhi keperluan pelabur yang semakin berkembang.“Sebagai sebuah jenama yang mempunyai rekod prestasi yang terbukti dalam menyediakan produk dan perkhidmatan yang boleh dipercayai oleh pelanggan di seluruh Asia Tenggara, airasia Super App dan CGS-CIMB Securities akan menggabungkan kekuatan masing-masing untuk menjadikan pelaburan pasaran modal lebih mudah diakses, berpatutan dan inklusif secara digital kepada orang ramai,” katanya dalam satu kenyataan hari ini.Ia berkata kerjasama itu bertujuan untuk membawa pelaburan pasaran modal kepada orang ramai dengan memanfaatkan matlamat pelanggan dan strategi terbaik oleh CGS-CIMB Securities dan Capital A.

“Kami percaya kami dapat menyediakan perkhidmatan kewangan terbaik yang sebelum ini hanya tersedia untuk golongan tertentu dan terhad, seterusnya memenuhi matlamat kami untuk menyediakan perkhidmatan untuk semua golongan,” kata Ketua Pegawai Teknologi Kewangan airasia Super App, Mohamad Hafidz Mohd Fadzil.Ketua Pegawai Eksekutif CGS-CIMB Securities Ruzi Rani Ajith berkata dengan tumpuan pada elemen persekitaran, sosial dan tadbir urus (ESG), firma broker saham itu akan mengimbangi kedudukan pasaran dengan menyediakan kursus kewangan supaya keputusan pelaburan dilakukan dengan pengetahuan dan kebijaksanaan.“Pada akhirnya, kami mahu mencipta peluang pelaburan kepada semua golongan, dengan platform yang mudah digunakan dan berpatutan,” katanya.Airasia Super App ialah platform pengembaraan sehenti, e-dagang dan teknologi kewangan yang menawarkan pengguna lebih 15 barisan produk dan perkhidmatan melalui aplikasi super serta laman sesawang airasia.com.


Banjir kilat: 140 keluarga di Kampung Pasir dipindahkan

KUALA LUMPUR, 7 Mac- Kira-kira 140 buah keluarga di Kampung Pasir, di sini, dipindahkan akibat banjir kilat sejak hujan lebat berterusan pada petang Isnin.Ketua Balai Bomba dan Penyelamat Pantai, Wan Mohd Shahrir Azizi Wan Said mengesahkan, dua jentera bersama 16 anggota dari Balai Bomba dan Penyelamat (BBP) Pantai dan BBP Hang Tuah dikejarkan ke lokasi."Kesemua penduduk terjejas banjir telah dipindahkan ke Sekolah Jenis Kebangsaan (Tamil) Saraswathy, Kampung Pasir di sini setakat 8 malam ini."Pihak kami menerima aduan kejadian air naik di kawasan ini sekitar pukul 5.57 petang dan ketika tiba di lokasi, aras air mencecah kira-kira 5 kaki iaitu pada paras pinggang," katanya ketika dihubungi Portal Berita RTM.Beliau berkata, sekitar pukul 7.30 malam, banjir kilat berkenaan beransur surut , namun pihak bomba masih berada dalam keadaan bersedia mengikut prosedur 24 jam sehingga keadaan kembali pulih sepenuhnya.

(Ketua Balai Bomba dan Penyelamat Pantai, Wan Mohd Shahrir Azizi Wan Said ketika lintas langsung bersama Berita RTM, pada Isnin)

"Anggota BBP Pantai membabitkan sepasukan 10 orang diletakkan dalam kedaan berjaga-jaga sehingga tamat 24 jam prosedur lazim apabila berlaku banjir kilat."Sekiranya berlaku hujan berterusan sehingga berlaku banjir kilat, anggota kami akan dibantu anggota dari balai berhampiran dengan kadar segera," katanya.Sementara itu, Jurucakap Pusat Gerakan Operasi Jabatan Bomba dan Penyelamat Malaysia (JBPM) Kuala Lumpur berkata, pihaknya menerima sembilan kes di seluruh ibu kota berkaitan banjir kilat."Antara kes yang diterima membabitkan sebuah taska di Cheras yang dinaiki air dan menyebabkan tebing tanah runtuh di premis berkenaan."Dalam operasi itu, kami berjaya membawa keluar 40 kanak-kanak yang juga murid di taska berkenaan serta guru selain memantau kawasan terbabit," katanya dalam kenyataan, hari ini.Menurutnya, pihak bomba juga memindahkan orang awam di Jalan Raja Bot, Kampung Sungai Periuk dan Kampung Baru selepas kawasan itu dinaiki air setinggi tiga meter."Mangsa dipindahkan ke pusat perpindahan sementara (PPS) Kelab Sultan Sulaiman Kampung Baru. Keadaan di lokasi terbabit dilaporkan sudah stabil selepas air surut."Selain itu, banjir kilat setinggi dua meter dilaporkan di Jalan Kuchai Lama yang menyebabkan 12 kereta terperangkap dengan ada mangsa berdiri di atas bumbung kenderaan sebelum diselamatkan pihak bomba," katanya.Katanya, selain itu, banjir kilat juga dilaporkan berlaku di Jalan Air Keroh-Air Panas, Setapak; Jalan Leboh Ampang; Taman Salak Selatan; Taman U-Thant, Jalan Ampang dan Taman Sri Petaling.


Video tular polis tahan ambulans, keputusan dibuat ikut aspek keselamatan - PDRM

JOHOR BAHRU, 7 Mac- Satu laporan polis diterima berhubung video tular di media sosial, memaparkan anggota polis menahan sebuah ambulans bagi memberi laluan kepada sebuah konvoi di Johor Bahru, Johor, kelmarin.  Ketua Polis Daerah Johor Bahru Utara, Asisten Komisioner Rupiah Abd Wahid memaklumkan tindakan menahan ambulans tersebut dilakukan bagi memastikan ia tidak bertembung dengan konvoi yang sedang menuruni bukit.  Ketika kejadian, konvoi tersebut telah melepasi laluan tersebut 100 meter lebih awal sebelum ambulans tersebut tiba.  Ambulans yang datang dari arah susur Jalan Danga Bay itu tetap diberikan keutamaan laluan antara kenderaan lain untuk berada di hadapan.

(Kenyataan media dikeluarkan PDRM berhubung insiden tahan ambulans di susur jalan Danga Bay-Johor Bahru)

Anggota bertugas hanya menahan ambulans tersebut selama 30 saat, sebelum membenarkan kenderaan tersebut melalui jalan terbabit.Tindakan drastik dan strategik tersebut, melibatkan penilaian setiap aspek keselamatan di lokasi.Kes disiasat mengikut Seksyen 233 Akta Komunikasi dan Multimedia 1998 dan Seksyen 505 (B) Kanun Keseksaan.


Banjir kilat: 40 pencawang elektrik di ibu negara ditutup

KUALA LUMPUR, 7 Mac - Tenaga Nasional Berhad (TNB) telah menutup bekalan di 40 pencawang eletrik di ibu negara susulan hujan lebat dan banjir kilat demi keselamatan pengguna.TNB menerusi hantaran di Facebook memaklumkan antara kawasan yang terjejas ialah Royal Cendana, Bukit Aman, Hospital Tang Lin, Jabatan Kesihatan Daerah Wilayah Kuala Lumpur dan Putrajaya serta beberapa hotel terkemuka di sini."Usaha sedang giat dijalankan bagi memastikan bekalan elektrik di kawasan-kawasan terlibat dapat disalurkan secara berperingkat, bergantung kepada akses dan keadaan setempat," menurut hantaran itu pada 6.00 petang tadi.Menurut TNB, penutupan bekalan elektrik akan dilakukan di pencawang yang terlibat bagi memastikan keselamatan pengguna setempat sekiranya situasi banjir semakin buruk, berisiko serta membahayakan pengguna.Oleh itu, TNB meminta orang ramai menghubungi talian 15454 jika melihat tiang elektrik tumbang atau wayar putus.“Berhati-hati dengan persekitaran anda dan jaga keselamatan ketika berada di dalam kenderaan semasa banjir."Antara pencawang elektrik yang ditutup di sekitar Kuala Lumpur:1. Royal Cendana2. Bukit Aman3. Class G Qrt4. PDRM Bukit Aman5. Hospital Tang Lin6. Car Park Jalan Tanglin7. Jabatan Kesihatan Daerah WP Kuala Lumpur & Putrajaya8. Jalan Kebun Bunga9. Jalan Young Stat10. Pejabat Perancang Selangor11. Banyan Tree Signature Jalan Conlay12. Amphitheater13. The Royale Chulan Hotel14. Pangsapuri Sri Jati Jalan Jati15. Kompleks Budaya Kraf16. Restoran Sri Melayu17. Rest Hotel Jalan Jati18. Kraftangan Jalan Conlay19. Hotel Westin20. Lembaga Tabung Angkatan Tentera21. Menara Worldwide Jln Bkt Bintang22. Menara Keck Seng23. Royal Selangor Golf Club24. RHB 25. Wisma Inai26. Bintang Goldhill Jalan Tun Razak27. The Forum28. Jalan Bukit Bintang29. Bukit Bintang 30. Ritz Carlton Hotel31. Istana Johor Persiaran Stonor32. The Pearl Jalan Stonor33. Dua Residency Jalan Tun Razak34. Conlay Court35. The Ascott Jalan Pinang36. Menara BIMB Jalan Perak37. Suria Stonor38. Mni Tower39. Hotel Impiana KLCC Jalan Pinang40. Lot 170 Jalan Perak


Naikkan harga barang susulan konflik Rusia-Ukraine, tindakan tegas menanti 'orang tengah'

SEMANGGOL, 7 Mac- Tindakan tegas akan dikenakan kepada 'orang tengah' yang mengambil kesempatan menaikkan harga barang atau perkhidmatan mereka dengan sewenang-wenangnya susulan krisis Rusia-Ukraine.  Exco Perladangan, Pertanian dan Industri Makanan negeri, Razman Zakaria berkata walaubagaimanapun tiada laporan berkaitan itu dilaporkan kepada pihaknya.  Setakat ini jelasnya, harga barangan di Perak masih lagi terkawal.

"Cuma kita tak dapat maklumat yang tepat, itu kalau sekiranya berlaku kerajaan tegas la, anti sorok dan sebagainya di bawah Kementerian Perdagangan Dalam Negeri dan Hal Ehwal Pengguna Malaysia.""Kita mungkin bagi pihak kerajaan kita akan lihat akan lihat, kita akan bawa perkara ini sekiranya berlaku mengambil kesempatan dalam keadaan ini supaya kita boleh ambil tindakan tegas kepada mereka ini," kata Razman kepada pemberita pada sesi Taklimat Agensi Bersama Kerajaan Bersama JPKK Bagan Serai di Bukit Merah, di sini.


Hanya 15.77 peratus OBS mencarum di bawah SKSPS - PERKESO

KUALA LUMPUR, 7 Mac- Hanya 15.77 peratus atau 369,107 Orang Bekerja Sendiri (OBS) yang mencarum di bawah Skim Keselamatan Sosial Pekerjaan Sendiri (SKSPS) Pertubuhan Keselamatan Sosial (PERKESO).Peratusan tersebut masih rendah jika mengambil kira jumlah OBS seramai 2.38 juta orang di seluruh negara.Timbalan Menteri Sumber Manusia, Datuk Awang Hashim berkata berdasarkan rekod PERKESO, berlaku peningkatan kemalangan berkaitan pekerjaan membabitkan golongan tersebut."Bilangan penerima Faedah Hilang Upaya Sementara (FHUS) dalam kalangan OBS meningkat sebanyak 420 peratus dengan jumlah bayaran sebanyak RM3.9 juta pada tahun 2021 berbanding tahun sebelumnya. Manakala 260 peratus lagi bagi tuntutan kes Faedah Orang Tanggungan (FOT) dengan jumlah bayaran RM 900,000 dalam tempoh yang sama," kata beliau ketika berucap pada Majlis menandatangani memorandum persefahaman MoU antara Pertubuhan Keselamatan Sosial (PERKESO) dan Pusat Asuhan Tunas Islam (PASTI) yang berlangsung di Wisma PERKESO, Ampang pagi tadi.

Setakat hari ini, seramai 9,841 orang petugas PASTI sudah berdaftar di bawah Program Kerjasama Skim Keselamatan Sosial Pekerjaan Sendiri (SKSPS) PERKESO. Dengan usahasama ini, dijangka jumlah mereka yang didaftarkan akan terus meningkat, menerusi penyertaan lebih ramai guru, sukarelawan dan petugas baharu PASTI pada masa akan datang.


PM nasihat orang ramai elak lalui kawasan banjir

(Gambar dimuat naik Ismail Sabri di Facebook)

KUALA LUMPUR, 7 Mac- Perdana Menteri, Datuk Seri Ismail Sabri Yaakob dalam hantaran di Facebooknya memaklumkan kementerian dan agensi telah mengambil langkah segera bagi memastikan keselamatan Keluarga Malaysia berhubung kejadian banjir kilat di beberapa kawasan di pusat bandar."Elak melalui kawasan banjir kilat dan berhati-hati memandu sewaktu hujan," katanya dalam hantaran berkenaan yang dikemaskini kira-kira 6 petang pada Isnin.Menerusi hantaran di laman sosial Facebook dan Twitter, beliau berkata enam kawasan di pusat bandar Kuala Lumpur dilanda banjir kilat dan dinaiki air.Perdana Menteri turut memuat naik beberapa keping gambar kerja-kerja menyelamat mangsa yang terperangkap dalam banjir oleh agensi berkaitan.Dalam pada itu, ITIS DBKL turut memaklumkan Terowong SMART ditutup sepenuhnya bagi persediaan operasi banjir.

Sementara itu, banyak jalan ditutup susulan banjir kilat yang melanda kebanyakan kawasan ibu negara mengakibatkan kesesakan terus di jalan-jalan utama.ITIS DBKL turut memaklumkan kesesakan berlaku dari Bandar Tasik Selatan ke Desa Tun Razak; dari Ampang ke Ukay Perdana; dari Ukay Perdana ke Ampang bagi pengguna yang menggunakan Lebuh Raya Lingkaran Tengah 2 (MRR2).Aliran trafik juga perlahan dari Petronas/Shell TPM ke Tol Sungai Besi membabitkan laluan Lebuh Raya Kuala Lumpur-Seremban.


Beberapa kawasan pusat bandar dilanda banjir kilat

KUALA LUMPUR, 7 Mac- Beberapa kawasan di pusat bandar, di sini dilanda banjir kilat berikutan hujan berterusan sejak pukul 3 petang tadi.Agensi Pengurusan Bencana Negara (NADMA) mengesahkan kawasan dilaporkan dinaiki air adalah di sekitar Balai Polis Dang Wangi membabitkan Jalan Sultan Ismail/Jalan Ampang, Jalan Leboh Ampang, Jalan Raja Laut dan Jalan Kia Peng/Jalan Raja Chulan.NADMA menerusi hantaran Facebook hari ini berkata, sungai melepasi paras amaran di Sentul-Sungai Batu, Jambatan Sulaiman-Sungai Klang, Lebuh Pasar-Sungai Klang dan Jalan Parlimen-Sungai Gombak, manakala sungai melepasi aras bahaya membabitkan Jalan Tun Razak-Sungai Gombak."Jabatan Meteorologi Malaysia (METMalaysia) mengeluarkan amaran ribut petir pada jam 1.35 tengah hari tadi, di mana hujan lebat dan angin kencang dijangka di Selangor membabitkan Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang."Turut terkesan Wilayah Persekutuan Kuala Lumpur dan Putrajaya, selain Negeri Sembilan (Jelebu, Seremban, Port Dickson, Kuala Pilah dan Rembau) serta Melaka (Alor Gajah) sehingga jam 5 petang. Amaran dikemas kini pada jam 2.50 petang dan 4 petang," katanya.NADMA juga mengingatkan orang awam supaya sentiasa mengambil langkah berjaga-jaga, peka dengan keadaan sekeliling dan mengutamakan keselamatan diri ketika banjir berlaku.

(Keadaan di Jalan Raja Muda Musa, Kg Bharu di ibu negara sekitar 6 petang Isnin)

Sementara itu, Info Trafik Dewan Bandaraya Kuala Lumpur (DBKL) menerusi hantaran Facebook dalam kemaskini pukul 6.38 petang memaklumkan banjir kilat turut melanda enam kawasan iaitu Terowong Tabung Haji, Terowong Chan Sow Lin, Jalan Pudu, Jalan Sri Permaisuri, Jalan Tun Razak dan Jalan Pahang.Lokasi lain turut dilanda banjir kilat membabitan jalan dari arah Bulatan Kg Pandan menghala ke Jalan Sultan Ismail, jalan boleh dilalui tapi pergerakan kenderaan perlahan manakala air bertakung bawah terowong Jalan Tun Razak, menyebabkan kenderaan bergerak perlahan"Air bertakung di bawah terowong Bulatan Cheras menghala ke Hospital Universiti Kebangsaan Malaysia (HUKM) di kedua dua arah, Jalan Kia Peng, Jalan Raja Chulan dan Jalan Raja Laut belakang bangunan MARA, Jalan di Masjid Al –Syakirin KlCC juga di naiki air. "Jalan Genting Klang di lencongkan ke bulatan Pahang, terowong bawah bulatan Pahang di naiki air, bulatan Hishamuddin di tutup, Jalan Kuching susur naik ke Bulatan Segambut, Jalan Parlimen Ke Bulatan Datuk On," menurut hantaran berkenaan.


Banjir kilat di Johor Bahru dan Kulai surut pukul 6 petang

JOHOR BAHRU, 7 Mac - Banjir kilat di beberapa kawasan di Johor Bahru dan Kulai surut kira-kira pukul 6 petang tadi.Keadaan terkawal ketika kejadian dan tiada penduduk dipindahkan.Menurut Pengarah Jabatan Bomba dan Penyelamat Malaysia, JBPM Johor, Datuk Yahaya Madis air mulai naik pada pukul 5 petang tadi selepas hujan lebat sejak tengah hari.

Kawasan terlibat Kampung Baru Muafakat, Gelang Patah; Saleng; serta Taman Perumahan Iris, Kulai.Semua Balai Bomba dan Penyelamat negeri kekal sentiasa membuat pemantauan serta bersiap siaga di kawasan sering banjir.


Banjir kilat, terowong SMART ditutup sepenuhnya

KUALA LUMPUR, 7 Mac - Terowong Lebuhraya SMART ditutup sepenuhnya kepada pengguna bagi persediaan operasi banjir susulan hujan lebat sejak pukul 4.00 petang tadi.Lembaga Lebuhraya Malaysia (LLM) melalui hantaran di Facebook memaklumkan beberapa laluan terjejas antaranya laluan masuk terowong dari Taman Desa & Cheras menghala ke pusat bandar serta susur keluar terowong dari pusat bandar menghala kTe Cheras.Turut terjejas banjir melibatkan laluan Besraya Expressway dari pusat bandar ke Salak Selatan, dari Kuchai ke Salak Jaya dan dari Kampung Malaysia ke Kuchai.

Selain itu banjir kilat di lebuhraya Kesas mengakibatkan empat lorong terhalang di Plaza Tol Awan Besar arah Barat serta hanya satu lorong boleh dilalui di KM48.3 arah Timur menuju ke persimpangan Sukom.Keadaan terkini setakat pukul 5.28 petang, LLM melaporkan trafik perlahan di KM7.7 sehingga susur turun Kuchai Lama arah Kuala Lumpur, di KM 8.0 sehingga susur turun Bukit Jalil menuju ke arah Putrajaya dan trafik perlahan di KM1.2 sehingga susur keluar ke Ramp Tun Razak arah Kuala Lumpur.

Sementara itu, SMART Tunnel melalui hantaran di Facebook berkata, kelewatan untuk menutup laluan itu kepada pengguna bergantung kepada mod operasi SMART.

"Kami tutup untuk kenderaan memang agak lambat berbanding operasi banjir yang telah bermula lebih awal iaitu ketika mode 2 dan 3. Hanya pada mod 4 baharu bahagian trafik ditutup," menurut kenyataan itu.

Difahamkan mod operasi SMART pada tahap mod dua (2) ialah air banjir mengalir di bahagian bawah terowong kemudian terowong trafik dibuka untuk laluan trafik masuk dan keluar menuju ke arah Kuala Lumpur.

Manakala bagi mod tiga (3) pula, air banjir mengalir di bahagian bawah terowong kemudian terowong akan ditutup dan dikosongkan daripada kenderaan.

Mod empat (4 ) bermaksud air banjir dialirkan ke laluan trafik (upper deck dan lower deck), kemudian terowong trafik ditutup dan dikosongkan sepenuhnya daripada kenderaan.


Isu rumah sembelihan, MAFI adakan perbincangan dengan KPKT

(Ronald hadir Program Jelajah Dialog Industri Agromakanan 2022 bersama Komuniti Subsektor Penternakan di Labis)

LABIS, 7 Mac - Isu berkaitan Rumah Sembelihan melibatkan permohonan lesen swasta dan sewaan akan dibincang antara Kementerian Pertanian dan Industri Makanan (MAFI) bersama Kementerian Perumahan dan Kerajaan Tempatan (KPKT).Penelitian khusus termasuklah "Kebenaran Merancang" bagi memastikan bekalan makanan berasaskan industri ruminan tidak terjejas.Demikian menurut Menteri Pertanian dan Industri Makanan, Datuk Seri Dr Ronald Kiandee."Bila bercakap mengenai Kebenaran Merancang, ia perlu diselaraskan dengan Pihak Berkuasa Tempatan (PBT) dan KPKT. Perkara itu di luar bidang kuasa MAFI dan kita akan angkat untuk dibincang dan diselesaikan," katanya.

(Ronald pada sidang media di Labis hari ini)

Beliau berkata demikian dalam sidang media Program Jelajah Dialog Industri Agromakanan 2022 bersama Komuniti Subsektor Penternakan di Labis, di sini hari ini.Program tersebut dilaksana bagi mendapatkan input, idea, pandangan dan cadangan daripada pemain industri ke arah membangunkan industri penternakan yang mampan dan berdaya maju.Ini selaras dengan aspirasi Dasar Agromakanan Negara 2021-2030.


RM1.7 juta diperuntuk kepada mangsa banjir di Terengganu - Idris

KEMAMAN, 7 Mac- Jabatan Perdana Menteri (Hal Ehwal Agama) melalui pelbagai agensi di bawahnya memperuntukkan sebanyak RM1.7 juta bagi membantu penduduk Terengganu yang terjejas banjir baru-baru ini.Menterinya, Senator Datuk Idris Ahmad berkata melalui peruntukan khas tersebut, lebih 7,000 isi rumah yang terjejas banjir di negeri itu bakal menerima pelbagai bentuk bantuan termasuk wang tunai dan barangan keperluan harian.

Menteri di Jabatan Perdana Menteri (Hal Ehwal Agama), Senator Datuk Idris Ahmad

“Bajet bantuan ini pula kita akan salurkan kepada agensi-agensi terlibat di negeri ini seperti Maidam (Majlis Agama Islam dan Adat Melayu Terengganu). Kemudian agensi-agensi ini akan agihkan kepada mangsa-mangsa banjir,” katanya kepada pemberita selepas menyempurnakan Majlis Penyampaian Tabung Musaadah Banjir Jakim (Jabatan Kemajuan Islam Malaysia), di Kampung Seberang Tayor Hulu, hari ini.Pada majlis tersebut Idris menyampaikan bantuan wang tunai sebanyak RM300 dan barangan keperluan harian kepada 200 mangsa banjir di sekitar Kemaman.


COVID-19: Penggiat industri pelancongan terjejas masih berpeluang mohon bantuan khas

JOHOR BAHRU, 7 Mac - Penggiat industri pelancongan yang terjejas akibat pandemik COVID-19 masih berpeluang memohon bantuan khas kewangan daripada Kementerian Pelancongan, Seni Dan Budaya. Permohonan dibuka hingga 15 Mac ini dan bayaran bantuan khas kewangan itu akan dibayar dua kali, mulai bulan ini. Menteri berkenaan, Datuk Seri Nancy Shukri menerusi kenyataan berkata bayaran kedua pula dijadualkan pada Mei depan. "Bayaran sebanyak RM9,000 akan diberikan kepada Syarikat Pemandu Pelancong, Agensi Pelancongan dan Pengembara (TOBTAB) serta syarikat terlibat dalam program Malaysia My Second Home (MM2H)."Manakala Spa dan Pusat Urut Kaki (PUK) akan menerima sebanyak RM3,000. Bagi pemandu pelancong mereka akan menerima sebanyak RM1,500 dan pengusaha Inap Desa (Homestay) sebanyak RM1,800," menurut kenyataan itu.

Nancy sebelum itu menghadiri Program MOTAC bersama Pengiat Industri Dan Program Bicara Ilmu, di sini hari ini.Dalam majlis itu, beliau turut melancarkan Kempen Jom Balik Kampung Homestay Malaysia anjuran Tourism Malaysia. Kempen tersebut akan diperluas ke seluruh negara sebagai inisiatif meningkatkan pendapatan pengusaha inap desa yang terjejas akibat pandemik COVID-19.


Pyongyang dakwa pelancaran roket bagi uji sistem satelit

(Korea Utara melancarkan peluru berpandu balistik yang disifatkan sebagai pelancaran terbesar sejak 2017- AFP)

SEOUL, 7 Mac - Korea Utara mendakwa pelancaran roket baru-baru ini adalah bagi menguji sistem satelit peninjau.Pentadbiran Pembangunan Aeroangkasa Kebangsaan (NADA), Korea Utara dan Akademi Sains Pertahanan menjelaskan, program itu dilaksana bawah rancangan pembangunan satelit. Menerusi ujian itu, NADA mengesahkan kebolehpercayaan penghantaran data dan sistem penerimaan satelit, sistem arahan kawalannya dan pelbagai sistem kawalan berasaskan darat.

"Korea Utara tidak menghuraikan jenis roket yang digunakan dalam pelancaran tersebut,""Pihak berkuasa tentera negara sekitar bagaimanapun melaporkan roket yang digunakan kelihatan seperti peluru berpandu balistik, dilancar dari kawasan berhampiran Pyongyang," Menurut kenyataan NADA.-REUTERS


Gegelang sotong disyaki guna logo pengesahan halal palsu

MARANG, 7 Mac - Produk gegelang sotong yang didakwa diperbuat daripada dubur atau usus babi, disyaki menggunakan logo pengesahan halal yang tidak diiktiraf Jabatan Kemajuan Islam Malaysia (JAKIM).Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, berdasarkan gambar yang tular di media sosial, logo pengesahan halal yang digunakan pada pembungkusan gegelang sotong tersebut, meragukan.Bagaimanapun, siasatan lanjut masih belum dapat dilakukan kerana tiada aduan rasmi yang membolehkan pihak berkuasa memeriksa logo pengesahan halal itu.

(Sidang media selepas Datuk Rosol ketika meninjau perjalanan Program Jualan Keluarga Malaysia di Masjid Kampung Mak Kemas, Marang)

Pengguna yang mempunyai maklumat berkaitan, diminta segera membuat aduan kepada pihak kementerian.Tindakan lanjut akan diambil mengikut Akta Perihal Dagangan 1972."Saya mengesyaki ia bukan logo pengesahan halal Jakim atau yang diiktiraf badan itu,"“Begitupun, siasatan lanjut masih belum dapat dilakukan kerana tiada aduan rasmi yang membolehkan kami memeriksa logo pengesahan halal itu,” katanya ketika meninjau perjalanan Program Jualan Keluarga Malaysia di Masjid Kampung Mak Kemas di sini.


Kurangkan birokrasi pemberian bantuan banjir - Noh Omar

(Tan Sri Noh Omar (tengah) menyampaikan sumbangan kepada pelajar cemerlang pada Majlis Perasmian Penutupan Karnival Pendidikan Yayasan Bank Rakyat Tanjong Karang)

TANJONG KARANG,7 Mac -  Prosedur pengesahan pemberian bantuan banjir dapat dikurangkan birokrasi, bagi mengatasi masalah kelewatan pemberian bantuan kepada mereka terjejas banjir di Selangor perlu disegerkan, kata Menteri Pembangunan Usahawan dan Koperasi, Tan Sri Noh Omar.Ini kerana tidak dinafikan masih terdapat mereka terkesan banjir pada Disember lalu masih belum menerima bantuan yang diberikan Kerajaan Persekutuan dan negeri.

(Tan Sri Noh Omar ketika Sidang media selepas Perasmian Penutup Karnival Pendidikan Parlimen Tanjong Karang anjuran Yayasan Bank Rakyat)

"Jadi saya harap kalau boleh kurangkan birokrasi seperti saya dapat maklumat di Bestari Jaya, bila sudah beri borang kepada pejabat daerah dan tanah (PDT), pegawai di sana pula buat kerja-kerja pengesahan lagi dengan ketua-ketua kampung," Noh yang juga Pengerusi Majlis Keselamatan Negara (MKN) Selangor "Sepatutnya, bila sudah dihantar kepada PDT, mereka sepatutnya ada rekod, tidak perlu buat pengesahan semula itulah sebab jadi lambat ini", kata Noh selepas menyempurnakan Majlis Perasmian Penutup Karnival Pendidikan Parlimen Tanjong Karang, di sini.Tambahnya mereka yang terjejas banjir yang belum menerima bantuan seperti Bantuan Wang Ihsan (BWI) atau Bantuan Selangor Bangkit (BSB), perlu memaklumkan kepada Pejabat Daerah dan Tanah (PDT) masing-masing atau berhubung dengan Pejabat Unit Penyelarasan Pelaksanaan (ICU) Selangor di Shah Alam.Seramai 400 pelajar terdiri sekolah menengah dan rendah di Parlimen Tanjong Karang menerima sumbangan peralatan persekolahan.


Jelajah Pendidikan Keluarga Malaysia akan diadakan di 50 lokasi

SEGAMAT, 7Mac  - Jelajah Pendidikan Keluarga Malaysia, yang memberi peluang kedua kepada pelajar yang mahu meneruskan pengajian ke menara gading, bakal diadakan di 50 lokasi di seluruh negara.

Perdana Menteri, Datuk Seri Ismail Sabri Yaakob berkata jelajah tersebut memberi peluang kepada pelajar yang gagal memasuki universiti berikutan penilaian UPU Online, yang tidak mengambil kira status keluarga, tempat tinggal dan sebagainya dalam membuat keputusan.

“Jadi sebab itulah kita membuat program ini dan hasilnya ramai pelajar yang gagal tersebut berjaya mendapat tawaran masuk ke universiti pada masa itu juga sewaktu jelajah tersebut.

“Itu sebab program ini kita terus laksanakan walaupun apabila kerajaan Barisan Nasional tumbang pada tahun 2018, kerajaan Pakatan Harapan telah memberhentikan program ini. Walaupun telah bertukar kerajaan (kini) tetapi kerana COVID-19 kita tak mampu untuk meneruskan dan pada tahun ini kita mulakan semula,” katanya kepada pemberita selepas melancarkan Jelajah Pendidikan Keluarga Malaysia di sini, semalam.

Sejak 2016, seramai 160,374 pelajar telah berjaya memasuki institusi pengajian tinggi awam, institusi pengajian tinggi swasta serta agensi pendidikan teknikal dan vokasional (TVET), kata Perdana Menteri.

“Pada tahun ini, kita menyasarkan 50,000 pelajar untuk memasuki menara gading. Selain itu, (terdapat) pelajar Sjil Pelajaran Malaysia 2021 dan 2020 yang masing-masing 407,000 orang dan 401,000 orang. Jadi kita jangka yang datang ke jelajah ini adalah dalam kalangan mereka ini,” katanya.

Ismail Sabri juga menyeru mana-mana agensi serta yayasan yang berkemampuan untuk tampil memberikan sumbangan bagi membantu pelajar miskin dan kurang berkemampuan untuk menyambung pendidikan ke peringkat lebih tinggi.


Blueprint Perumahan Kementerian Pertahanan 3.0 perluas inisiatif RKMAT

(Perdana Menteri Datuk Seri Ismail Sabri Yaakob ketika hadir merasmikan Rumah Keluarga Malaysia Angkatan Tentera di Kem Segamat/BERNAMA)

SEGAMAT, 7 Mac - Blueprint Perumahan Kementerian Pertahanan 3.0 bakal dilancar bagi memperluas inisiatif projek Rumah Keluarga Malaysia Angkatan Tentera (RKMAT).

(Datuk Seri Hishammuddin dan Datuk Seri Ismail Sabri ketika hadir merasmikan Rumah Keluarga Malaysia Angkatan Tentera di Kem Segamat/BERNAMA)

"Ia perancangan menyeluruh yang selari dengan Aspirasi Keluarga Malaysia iaitu menitikberatkan kesejahteraan hidup setiap Keluarga Malaysia yang berbilang bangsa, agama serta budaya," kata Menteri Kanan Pertahanan, Datuk Seri Hishammuddin Tun Hussein.

"Mudah-mudahan perancangan berkaitan Blueprint Perumahan 3.0 ini berjalan lancar dan diharapkan YAB Perdana Menteri sekali lagi dapat bersama-sama kita seterusnya merasmikan Blueprint berkenaan," katanya ketika berucap di majlis pelancaran RKMAT di Kem Segamat, di sini. Menurut Hishamuddin, setakat ini dua ribu unit RKMAT telah dilancar di Taman LTAT, Bukit Jalil dan 305 unit di Kem Segamat.  552 unit RKMAT melibatkan 4 kem dijadualkan siap pada tahun ini.


Banjir kilat Bandar Baharu, tiada penduduk dipindahkan

BANDAR BAHARU, 6 Mac- Hujan lebat selama beberapa jam menyebabkan beberapa kawasan di Mukim Serdang, Bandar Baharu, Kedah, dilanda banjir kilat.  Bagaimanapun setakat malam ini, tiada penduduk yang dipindahkah ke Pusat Pemindahan Sementara, PPS.  Sekreteriat Jawatankuasa Pengurusan Bencana Daerah Bandar Baharu, Leftenan (Pertahanan Awam) Abdul Rahim Khairuddin berkata setakat pukul 9 malam ini, empat buah rumah di Kampung Sungai Punti, Mukim Serdang telah dinaiki air.  Katanya, hujan lebat selama beberapa jam menyebabkan air Sungai Punti melimpah dan memasuki rumah penduduk yang terletak di kawasan rendah.  Bagaimanapun kesemua penghuni rumah terlibat kekal berada di rumah masing-masing.  Beberapa batang jalan turut ditenggelami air.  Beliau berkata, walaupun hujan telah berhenti, namun paras air Sungai Punti masih berada pada paras bahaya.  Pihaknya melakukan pemantauan dari semasa ke semasa khususnya di kawasan yang berpotensi dilanda banjir.

(Banjir kilat yang berpunca daripada hujan lebat selama beberapa jam turut menyebabkan beberapa batang jalan ditenggelami air)


Malaysia bincang kuota, SOP haji dengan Arab Saudi

KUANTAN, 6 Mac- Semua isu berkaitan ibadah haji termasuk prosedur operasi standard (SOP), kuota dan syarat ditetapkan bagi jemaah Malaysia akan dibincangkan bersama kerajaan Arab Saudi kelak.Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, beliau akan ke Arab Saudi pada 18 Mac ini dan semua butiran lanjut mengenai ibadat haji akan dimaklumkan selepas itu."Saya baru menerima surat jemputan minggu lepas dan akan ke sana nanti, Menteri Haji dan Umrah Arab Saudi (Dr Tawfiq Fawzan Al-Rabiah) telah menjemput semua negara yang menghantar jemaah haji untuk berbincang.

(Datuk Idris Ahmad berkata, beliau akan ke Arab Saudi pada 18 Mac ini dan semua butiran lanjut mengenai ibadat haji akan dimaklumkan selepas itu/Gambar fail)

"Kami berharap supaya kuota jemaah dikekalkan atau lebih banyak, dan sejurus kembali kami akan uar-uarkan mengenai perkara berkaitan haji secepat mungkin,” katanya ketika ditanya mengenai perkembangan berkaitan haji tahun ini.Beliau ditemui pemberita selepas merasmikan Majlis Anugerah Kecemerlangan Pelajar Maahad Tahfiz Darul Fikri di sini hari ini yang menyaksikan sembilan pelajar telah menerima sijil penghargaan masing-masing selepas berjaya menghafaz 30 juz al-Quran.Sementara itu, Idris mengingatkan ibu bapa atau penjaga pelajar pusat tahfiz yang belum mendaftarkan anak mereka vaksin Covid-19 untuk segera berbuat demikian sebagai langkah perlindungan daripada terkena jangkitan teruk virus itu."Bila mereka di pusat tahfiz mereka bergaul sesama sendiri, justeru penting untuk pelajar dapatkan vaksin untuk melindungi antara satu sama lain,” katanya. -BERNAMA


HKK 2022, pemenang bertuah bawa pulang hadiah motosikal Honda RSX 150

KUALA LUMPUR, 6 Mac- Sambutan Hari Kraf Kebangsaan (HKK) 2022 diteruskan dengan sesi Majlis Penyampaian hadiah Beli, Putar dan Menang yang pertama kali diadakan pada tahun ini. Menerusinya seramai 10 pengunjung bertuah yang membuat pembelian RM500 dan ke atas terpilih untuk hadir ke sesi tersebut bagi membuat putaran 'Lucky Roulette' MYCRAFTSHOPPE untuk menentukan hadiah yang akan mereka miliki. Ketua Pengarah Kraftangan Malaysia,  berkata ianya merupakan satu langkah proaktif pihaknya bagi merancakkan dan menggalakkan orang awam untuk membeli dan menyokong hasil kraftangan tempatan. Sekaligus menjana dan meningkatkan ekonomi pemain industri kraf. "Sebagai tanda penghargaan jadi kami adakan program ini supaya orang lebih membeli dan datang ke sini membeli produk kraf.. sebagai slah satu strategi untuk bangkit dari pandemik COVID-19, ini kali pertama kami mengadakan cabutan bertuah ini dan pada masa akan datang, sebagai galakan pembelian jadi kami akan adakan program sebegini lagi,"kata Aididah.Di antara 10 peserta tersebut, salah seorang peserta memenangi hadiah utama, sebuah motosikal Honda RSX 150 bernilai lebih RM10,000 serta pelbagai barangan lain termasuklah produk kraf dan barangan elektrik. Aididah turut memaklumkan, seramai hampir 400 pemain industri Kraf menyertai HKK pada tahun ini dan ia termasuk pembukaan booth untuk jualan, pameran serta demonstrasi kraftangan. Beliau ditemui pemberita selepas Majlis Penyampaian hadiah Beli, Putar dan Menang di ibu negara.

(Aididah Ibrahim ditemui media selepas Majlis Penyampaian hadiah Beli, Putar dan Menang sempena HKK 2022)


MBM akan wujudkan model baharu pembangunan belia

SUBANG JAYA, 6 Mac- Majlis Belia Malaysia (MBM) sedang berkerjasama dengan Kementerian Belia dan Sukan (KBS) untuk mewujudkan model baharu pembangunan belia.Jelas Presiden MBM, Mohd Izzat Afifi Abdul Hamid, model tersebut akan menjadi tambah nilai kepada Dasar Belia Malaysia sedia ada.Model tersebut katanya, akan memberi fokus kepada strategi dan pelan tindakan untuk memperkasakan lagi peranan belia dalam aspek ekonomi, sosial, teknologi, pendidikan dan kepimpinan belia masa hadapan."Yang mana dalam model baharu pembangunan belia ini akan menjadi satu pelan kepada pergerakan pembangunan belia sehingga 2030, yang lain tu dah tentu kita membawa isu-isu belia seperti berkaitan dengan pekerjaan, ekonomi, undi 18 serta banyakl lagi," kata Mohd Izzat.Beliau berkata demikian selepas menghadiri Mesyuarat Perhimpunan Agung Tahunan MBM Kali ke 71 di Subang Jaya.Pada mesyuarat tersebut, Izzat diumumkan sebagai Presiden MBM yang baharu selepas memenangi pemilihan AJK MBM bagi sesi 2022-2024.Seramai 395 orang perwakilan dari pelbagai pertubuhan belia layak mengambil bahagian dalam pemilihan tersebut.

(Mohd Izzat Afifi Abdul Hamid dipilih sebagai Presiden MBM yang baharu selepas memenangi pemilihan AJK MBM bagi sesi 2022-2024)


Kerajaan Terengganu masih tunggu laporan nilai kerosakan dan kerugian akibat banjir

KEMAMAN, 6 Mac– Kerajaan Terengganu sedang menunggu laporan nilai kerosakan serta kerugian harta benda penduduk dan harta awam susulan kejadian banjir buruk yang melanda negeri itu beberapa hari lalu.  Menteri Besar Terengganu Datuk Dr. Ahmad Samsuri Mokhtar, bagaimanapun berkata setakat ini pihaknya masih belum dapat menjangkakan jumlah nilai kerosakan keseluruhan. Menurut Datuk Dr. Ahmad Samsuri, agensi-agensi kerajaan negeri kini sedang mengumpul data daripada pihak-pihak berkenaan sebelum membuat anggaran jumlah nilai kerosakan termasuk jumlah keseluruhan penduduk yang terjejas banjir.  Katanya, agensi-agensi terbabit memerlukan sedikit masa bagi mendapatkan maklumat dan data daripada kesemua penduduk terbabit kerana banjir baharu sahaja selesai.  "Kerugian belum lagi, saya masih lagi menunggu sebab ia membabitkan berbagai perkara, sebenarnya bukan sekadar mangsa tetapi juga infrastruktur dan sebagainya yang ambil masa sedikit untuk membuat penilaian,"kata Dr. Ahmad.Datuk Dr. Ahmad Samsuri berkata, agensi-agensi terbabit juga akan turut membuat penilaian untuk mengetahui setiap infrastruktur awam yang rosak dalam bencana berkenaan.  Tambahnya lagi, pelbagai perkara perlu diambil kira sebelum kerajaan negeri memutuskan melakukan penilaian taksiran atau jumlah sebenar kerosakan serta kos bagi membaik pulih.  Datuk Dr. Ahmad Samsuri berkata demikian selepas melancarkan KTIP di Kijal, Kemaman hari ini. Hadir sama, Presiden dan Pengarah Eksekutif Terengganu Inc., Burhanuddin Hilmi Mohamed.  Dalam kejadian banjir baru-baru ini beberapa daerah turut terjejas dengan menyaksikan lebih 17,000 penduduk daripaad 4,568 keluarga telah dipindahkan ke 140 pusat pemindahan sementara.  Antara daerah yang paling teruk terjejas ialah Hulu Terengganu, Kemaman, Dungun, Besut dan Kuala Nerus menyebabkan banyak harta benda penduduk dan awam musnah.

(Datuk Dr. Ahmad Samsuri Mokhtar ditemui media selepas melancarkan KTIP di Kijal, Kemaman)


Kerajaan akan pantau kenaikan harga minyak dunia

KOTA BHARU, 6 Mac- Kerajaan akan memantau kenaikan harga minyak dunia selain komoditi utama lain termasuk gandum dan bijirin.  Menteri di Jabatan Perdana Menteri (Ekonomi), Datuk Seri Mustapa Mohamed, berkata kenaikan mendadak itu semestinya memberi cabaran besar kepada pengurusan kewangan negara.  Ini terutama melibatkan soal peruntukan subsidi.  "Kita sedia maklum bahawa pada masa ini harga - harga minyak ini di beri subsidi, hasil akan meningkat tapi sebahagian hasil itu perlu disalurkan tidak tahu berapa besar belum dibuat perkiraan lagi bergantung kepada andaian tertentu, sebahagian hasil itu akan digunakan untuk membayar tambahan subsidi,"kata Mustapa. Beliau bercakap pada sidang media selepas merasmikan Majlis Pelancaran Program Transformasi Digital Pasar Besar Siti Khadijah, di Kota Bharu.  Media sebelum ini melaporkan, harga minyak mentah melonjak pada paras tertinggi dalam tempoh tujuh tahun, susulan konflik Rusia dan Ukraine.  West Texas Intermediate diniagakan AS$94 setong, manakala harga minyak mentah Brent meningkat melepasi paras AS$96 setong, tertinggi sejak September 2014.  Sementara itu, mengulas mengenai pengumuman pembukaan sempadan negara tidak lama lagi, Datuk Seri Mustapa berkata ia merupakan berita baik terutama kepada pengusaha sektor pelancongan.  Ini jelasnya, sektor berkenaan paling terjejas teruk sejak penutupan sempadan negara susulan pandemik COVID-19.  "Ini yg ditunggu-tunggu yang penting kena ada persiapan, kita kena pastikan bahawa segala persiapan itu mantap sebelum diumumkankan tarikhnya, selagi sempadan negara tidak dibuka sukar untuk pulih sepenuhnya ekonomi negara kita jadi salah satu pra syarat untuk pulih sepenuhnya ialah pembukaan sempadan antarabangsa." Bagaimanapun, beliau mengakui pengumuman pembukaan itu sedikit lambat ekoran kerana ia perlu di lakukan dengan lebih cermat bagi memastikan negara tidak terdedah kepada ancaman kes penularan jangkitan COVID-19.  Semalam, Perdana Menteri mengesahkan bahawa sempadan negara akan dibuka semula tidak lama lagi dan langkah itu membolehkan ahli Keluarga Malaysia yang sudah lama tidak bersua muka dapat pulang terutama ketika Aidilfitri pada Mei depan.  Untuk pergerakan keluar masuk antara Brunei dan Thailand, kerajaan juga sedang dalam proses melaksanakan Laluan Perjalanan Lengkap Vaksin (VTL) darat bersama kedua-dua negara.

(Datuk Seri Mustapa Mohamed hadir pada Majlis Pelancaran Program Transformasi Digital Pasar Besar Siti Khadijah, di Kota Bharu)


Mahu isu perumahan ATM diselesaikan segera, keselesaan dan kesejahteraan anggota diutamakan - PM

SEGAMAT, 6 Mac - Perdana Menteri, Datuk Seri Ismail Sabri Yaakob mengarahkan Kementerian Pertahanan untuk segera mencari penyelesaian isu berkaitan perumahan Angkatan Tentera Malaysia (ATM).Menurutnya, langkah itu bagi memastikan aspek perumahan, keselesaan dan kesejahteraan anggota di kem ATM sentiasa diberikan keutamaan."Walaubagaimanapun saya difahamkan sedikit demi sedikit masalah perumahan sedang diselesaikan. Banyak cadangan yang dikemukakan kepada Kementerian Pertahanan untuk menyelesaikan isu ini dan saya harap ia diberikan perhatian."Jika kita ingin menunggu bajet daripada kerajaan dengan jumlah yang tidak besar, mungkin kita boleh menyiapkan 1,000 unit setahun. Bermakna kalau kita ada 30,000 unit belum diselesaikan, kita terpaksa menunggu 10 tahun untuk menyelesaikan isu perumahan di kem atau untuk anggota ATM," katanya.Beliau menyatakan demikian selepas melancarkan Rumah Keluarga Malaysia Angkatan Tentera (RKMAT) di Kem Segamat.

(Ismail Sabri berucap melancarkan Rumah Keluarga Malaysia Angkatan Tentera (RKMAT) di Kem Segamat)

RKMAT merupakan inisiatif Kementerian Pertahanan menerusi Blueprint Perumahan 2.0 dengan membina lebih 28,000 unit Rumah Keluarga Malaysia Angkatan Tentera di seluruh negara bermula 2021 hingga 2030.Projek RKMAT di Kem Segamat melibatkan 305 unit kepada Anggota Rejimen Ke-4 Artileri Diraja. Ia dilaksanakan pada 2018 dan siap sepenuhnya semalam. 305 unit kediaman merangkumi 25 unit rumah pegawai dan 280 unit bagi anggota lain-lain pangkat.


PJKM Kuala Pilah dapat sambutan hangat masyarakat setempat

KUALA PILAH, 6 Mac- Program Jualan Keluarga Malaysia (PJKM) Peringkat Parlimen Kuala Pilah buat kali kedua yang berlangsung hari ini di Dataran Melang mendapat sambutan masyarakat setempat.Ahli Parlimen Kuala Pilah, Datuk Eddin Syazlee Syith yang juga Timbalan Menteri Di Jabatan Perdana Menteri (Ekonomi) berkata, tawaran lebih rendah daripada harga pasaran itu jelas membantu perbelanjaan harian orang ramai.Tambahnya, pelaksanaan PJKM oleh Kementerian Perdagangan Dalam Negeri dan Hal Ehwal Pengguna juga satu daripada inisiatif kerajaan untuk membantu meringankan kos sara hidup rakyat."Ini inisiatif yang dibuat oleh KPDNHEP, kita berterima kasih terutama dengan KPDNHEP Kuala Pilah yang mengambil langkah-langkah proaktif untuk memastikan dalam jualan ini harga-harga barangan yang penting ini dapat dikawal, bukan sahaja dikawal, malah dijual pada kadar yang lebih rendah daripada harga pasaran, ini satu perkara yang saya fikir menggembirakan rakyat," kata Eddin. Program jualan tersebut menawarkan pelbagai barangan keperluan harian dengan harga berpatutan seperti ayam, ikan, telur, sayur-sayuran, minyak masak, gula, tepung, beras dan barangan keperluan rumah terpilih.PJKM dianjurkan setiap minggu secara serentak di kawasan Parlimen dan lokasinya berdekatan dengan golongan sasar iaitu golongan B40 dan M40.

(Datuk Eddin Syazlee Syith melawat Program Jualan Keluarga Malaysia Peringkat Parlimen Kuala Pilah buat kali kedua yang berlangsung hari ini di Dataran Melang)


Dividen LTAT 2021: 4.1 peratus

KUALA LUMPUR, 6 Mac- Perdana Menteri, Datuk Seri Ismail Sabri Yaakob mengumumkan bahawa dividen Lembaga Tabung Angkatan Tentera (LTAT) bagi 2021 adalah sebanyak 4.1 peratus.

Menurutnya menerusi satu ciapan di laman Twitter, kadar dividen tersebut merupakan yang tertinggi sejak tahun 2018.“Sukacita saya ingin memaklumkan dividen LTAT tahun 2021 adalah sebanyak 4.1 peratus, merupakan yang tertinggi sejak 2018.

“Tahniah Mindef (Kementerian Pertahanan) dan LTAT!,” katanya hari ini.

Beliau turut mendoakan Kementerian Pertahanan Malaysia, MINDEF dibawah Datuk Seri Hishammuddin Hussein, ATM, LTAT dan semua pemegang taruh kekal bekerjasama demi kepentingan, kebajikan dan kesejahteraan anggota veteren ATM serta keluarga mereka.


SOP solat tarawih akan diketahui seminggu sebelum puasa -JAIM

BUKIT KATIL, 6 Mac- Prosedur operasi standard (SOP) solat tarawih yang bakal digunakan di Melaka hanya akan akan diketahui seminggu sebelum Ramadan, April ini.

Pengarah Jabatan Agama Islam Melaka (JAIM), Datuk Che Sukri Che Mat berkata, setakat ini SOP yang digunakan masih kekal seperti sebelum ini, iaitu pemakaian pelitup muka, penjarakan fizikal dan mengimbas applikasi Mysejahtera bagi mengelak penularan wabak COVID-19.   "Insya-Allah pada seminggu sebelum hari puasa kita akan keluarkan pekeliling berkenaan berdasarkan keputusan daripada jawatankuasa fatwa serta atas cadangan semasa mesyuarat Majlis Agama Islam Melaka (MAIM) nanti."Sebenarnya sepertimana sebelum ini kekal, masjid yang ada sekarang ini 185 buah manakala surau itu lebih kurang hampir 170 buah yang telah dibenarkan untuk mengadakan solat jumaat jadi kita teruskan solat terakwih juga," katanya selepas Program Pasca Perkahwinan Negeri Melaka Tahun 2022 ' Cinta Penghujung Senja' di sini.

(Pengarah Jabatan Agama Islam Melaka (JAIM), Datuk Che Sukri Che Mat)

Pada program berkenaan, kira-kira 20 pasangan diraikan semula di atas pelamin indah selepas berpuluh tahun berumahtangga.Lebih menarik terdapat pasangan yang sudah mendirikan rumah tangga selama 48 tahun kembali dirai di pelamin sekali gus mengimbau kenangan manis mereka melalui pahit getir kehidupan bersama.Program selama tiga hari bermula Jumaat lalu itu disertai pasangan yang sudah lebih 25 tahun mendirikan rumah tangga melalui pengisian seminar, bengkel dan latihan selain pelbagai aktiviti kemesraan antara pasangan.


Isu beg berat: KPM sedia kemudahan lokar di sekolah rendah

KUALA LUMPUR, 6 Mac- Kementerian Pendidikan (KPM) menggariskan tujuh pendekatan dan ketetapan bagi menangani isu beg berat yang dihadapi murid di sekolah rendah.

Menteri Kanan (Pendidikan), Datuk Dr. Radzi Jidin berkata, ia membabitkan penyediaan lokar di sekolah rendah, penyusunan semula jadual waktu, bilangan buku latihan, penggunaan buku aktiviti dan kerja, pengenalan buku teks digital, pelaksanaan pengajaran dan pembelajaran (PdP), serta kerjasama dengan Jabatan Kemajuan Islam Malaysia (JAKIM).Radzi berkata, kemudahan lokar itu membabitkan 10,662 kelas di sekolah rendah dua sesi di seluruh negara sebagai satu penyelesaian menangani isu beg berat.Beliau berkata, bagi fasa pertama ia akan melibatkan penyediaan lokar untuk murid Tahap 1,iaitu Tahun 1, Tahun 2 dan Tahun 3 di sekolah rendah yang beroperasi secara dua sesi. Katanya, bagi Fasa kedua pula, beliau berkata penyediaan lokar akan diperluaskan kepada murid Tahap 2, iaitu Tahun 4, Tahun 5 dan Tahun 6 di sekolah rendah yang beroperasi secara dua sesi. "Kemudahan lokar itu akan akan memanfaatkan seramai 323,000 murid Tahap 1 iaitu tahun 1, tahun 2 dan tahun 3 membabitkan peruntukan berjumlah RM37.3 juta.“Bagi fasa dua pula, kemudahan lokar bagi murid akan disediakan pada tahun 2023.“Penyediaan lokar ini adalah pendekatan baharu yang tidak pernah dilaksanakan KPM selama ini,” katanya menerusi kenyataan media dan juga rakaman video di Facebook pada Ahad.Katanya, murid sekolah rendah satu sesi pula dibenarkan untuk menyimpan buku di dalam laci meja di bilik darjah masing-masing.Menurutnya, pendekatan lain termasuk menyusun semula jadual waktu dimana hanya tiga atau empat mata pelajaran diajar sehari selepas mengambil kira pemberatan subjek, ketersediaan guru dan sesi persekolahan.“Sekolah juga akan diberi kelonggaran untuk menyediakan jadual waktu mengikut kitaran minggu dimana hanya subjek tertentu akan diajar dalam sesuatu minggu itu sekali gus mengurangkan buku teks yang di bawa,” katanya.

(Datuk Dr Mohd Radzi Md Jidin/FOTO FB)

KPM juga menetapkan bilangan buku latihan untuk satu mata pelajaran tidak melebihi dua buah buku dalam satu-satu masa dan setiap buku tidak melebihi 80 muka surat.Ia juga menetapkan supaya murid menggunakan buku latihan dan buku kerja yang disediakan kementerian sahaja dan buku kerja lain hanya boleh digunakan di luar waktu pengajaran dan pembelajaran.selain penerbitan baharu buku teks dalam format digital secara berterusan. "Sehingga kini, sebanyak 692 judul buku teks digital telah dimuat naik dalam pelantar Digital Educational Learning Initiative Malaysia (DELIMa). "Murid yang mempunyai peranti bolehmengakses buku teks digital melalui pelantar DELIMa," katanya.Sementara itu, KPM menggalakkan guru supaya menggunakan pendekatan PdP berpusatkan murid iaitu pembelajaran bertema, modular, pembelajaran berasaskan projek, simulasi amali (virtual lab) atau pembelajaran terbeza.Kerjasama dengan pihak Jabatan Kemajuan Agama Islam Malaysia (JAKIM) juga diadakan dari aspek penyelarasan uniform agar murid diberi kelonggaran untuk memakai uniform sekolah masing-masing semasa sesi persekolahan Kelas al-Quran dan Fardu Ain (KAFA).


KASA peruntuk RM10 juta naik taraf tandas rumah ibadat

KOTA BHARU, 6 Mac- Kementerian Alam Sekitar dan Air (KASA) memperuntukkan RM10 juta bagi menaik taraf dan pembaikan segera fasiliti tandas di 485 rumah ibadat pelbagai agama di Semenanjung Malaysia bermula sejak April tahun lalu. Menterinya, Datuk Sri Tuan Ibrahim Tuan Man berkata, setakat Februari lepas kerja-kerja tersebut telah siap dilaksanakan di 84% atau 407 buah rumah ibadat yang terpilih seperti surau, kuil, tokong dan sebagainya. Katanya, purata kos keseluruhan bagi setiap rumah ibadat terbabit menelan belanja RM20,000 hingga RM30,000 bergantung kepada saiz.

(Datuk Sri Tuan Ibrahim Tuan Man berucap pada majlis perasmian dan penyerahan projek penambahbaikan fasiliti tandas di rumah ibadat diMadrasah Hj Junoh, Kampung Paya Keranji, Kota Bharu)

Selain membaik pulih fasiliti tandas, projek tersebut turut memberi penekanan kepada penyelenggaraan, pengosongan dan menambah baik sistem tangki septik dalam usaha mengelakkan pencemaran berlaku. “Kita jangka pada mei nanti kita akan siap semua projek dan kita telah pun melantik lebih kurang 485 kontraktor tempatan yang Alhamdulillah saya puas hati beberapa tempat saya tengok gerak kerja mereka ni buka hanya sangat untung sahaja tapi mereka juga turut menyumbang ada saham mereka sendiri untuk kelestarian rumah-rumah ibadat," kata Tuan Ibrahim.Beliau berkata demikian pada sidang media sempena majlis perasmian dan penyerahan projek penambahbaikan fasiliti tandas di rumah ibadat di Madrasah Hj Junoh, Kampung Paya Keranji, Kota Bharu. Mengulas lanjut, beliau berkata, pihaknya telah memperuntukkan dana sebanyak RM20 juta bagi tujuan fasa dua projek tersebut yang akan dimulakan selepas Mei nanti.


Tidak perlu permit solat di Masjidil Haram, Masjid Nabawi -MoHU

KUALA LUMPUR, 6 Mac- Berikutan pemansuhan semua sekatan COVID-19 oleh Kerajaan Arab Saudi, Kementerian Haji dan Umrah (MoHU) negara itu turut mengumumkan kelonggaran untuk tidak lagi mewajibkan permit bagi ziarah dan solat di Masjidil Haram dan Masjid Nabawi bermula Sabtu, 5 Mac.Bagaimanapun, menurutnya tiada perubahan untuk permit Umrah dan ziarah Raudhah."Ia masih diwajibkan seperti syarat tertera dalam aplikasi Tawakkalna dan Eatmarna," katanya.Kementerian menerusi kenyataan yang dimuat naik pada laman Twitter rasminya juga menamatkan arahan penjarakan sosial dan fizikal di Dua Masjid Suci umat Islam, Masjidil Haram dan Masjid Nabawi.Pemakaian pelitup muka masih diwajibkan di kawasan tertutup di kedua-dua Masjid Suci berkenaan.Menurut kementerian lagi, kanak-kanak bawah 5 tahun turut dibenar memasuki perkarangan Dua Masjid Suci."Kanak-kanak 5 tahun ke atas dan sudah divaksin boleh memasuki Haramain manakala di bawah 5 tahun, hanya boleh masuk ke halamannya," kata kementerian itu menjawab soalan netizen di ruangan komen.Kerajaan Arab Saudi pada Sabtu mengumukan pemansuhan kesemua sekatan COVID-19, termasuk kuarantin wajib bagi semua ketibaan ke negara itu.Kementerian Dalam Negeri (MoI) Saudi menerusi perkongsian infografik di Twitter menyatakan keputusan baharu itu berkuatkuasa mulai Sabtu, 5 Mac 2022.Keputusan itu antara lain membatalkan arahan penjarakan sosial dan fizikal di semua lokasi, aktiviti serta acara tertutup dan terbuka.Namun, pemakaian pelitup muka di tempat tertutup masih dilaksana.

Selain itu, pengembara dari luar Saudi juga tidak lagi perlu menyediakan keputusan negatif ujian PCR atau RTK semasa ketibaan mereka."Bagaimanapun, semua ketibaan bagi semua jenis visa lawatan, wajib mendapatkan insurans yang meliputi kos rawatan daripada jangkitan COVID-19," menurutnya.Kementerian juga mengumumkan menarik balik penggantungan penerbangan terus dan ketibaan dari Afghanistan dan benua Afrika termasuk Afrika Selatan, Namibia, Botswana, Zimbabwe, Lesotho, Eswatini, Mozambique, Malawi, Mauritius, Zambia, Madagascar, Angola, Seychelles, United Republic of Comoros, Nigeria dan Ethiopia.Kementerian tu menjelaskan bahawa langkah-langkah yang diambil adalah tertakluk kepada penilaian berterusan oleh pihak berkuasa kesihatan Saudi, mengikut perkembangan situasi epidemiologi.Setakat Sabtu, Arab Saudi mencatatkan 283 kes baharu COVID-19 dengan hanya satu kes kematian di negara yang merekodkan jumlah kumulatif kes jangkitan 747,119 itu. -BERNAMA


Program WeCare: Lebih 7,500 wanita di Johor bakal terima manfaat

SEGAMAT, 6 Mac - Lebih 7,500 wanita di Johor bakal menerima manfaat menerusi Program WeCaRe (Women Cancer Reproductive) anjuran Lembaga Penduduk dan Pembangunan Keluarga Negara (LPPKN), tahun ini.Menteri Pembangunan Wanita, Keluarga dan Masyarakat, Datuk Seri Rina Mohd Harun berkata program itu menyediakan perkhidmatan saringan awal secara percuma bagi mengesan kanser payudara dan kanser serviks.Usaha proaktif bagi membantu kesejahteraan wanita dan Keluarga Malaysia itu akan dibuat berterusan. "Kanser adalah pembunuh senyap jadi perlu untuk kita berikan kesedaran kepada mereka membuat saringan lebih awal. Menerusinya, pengesanan awal dapat dilakukan dan Insya-Allah dapat membantu mereka kerana ada yang bila saringan dibuat sudah terlampau lewat, justeru kesedaran itu penting," katanya.Beliau berkata demikian selepas merasmikan Program Tautan Kasih Sihat Ceria LPPKN @ KPWKM, di sini hari ini.

(Rina pada Program Tautan Kasih Sihat Ceria LPPKN @ KPWKM di Gegamat)

Pada majlis ini, Rina turut menyampaikan Kit Dana KASIH kepada 10 keluarga yang baharu menimang cahaya mata.Selain menyampaikan Surat Kelulusan Bantuan Baharu Jabatan Kebajikan Masyarakat dan Bantuan Kewangan Keusahawanan PEMERKASA kepada empat Pusat Aktiviti Warga Emas di Johor, dengan peruntukkan RM60,000.


Penduduk Padang Terap boleh ambil vaksinasi dos penggalak di mana-mana PPV daerah itu

PADANG TERAP, 6 Mac- Orang ramai terutama golongan belia digesa supaya mendapatkan suntikan dos penggalak masing-masing dengan segera.  Pengambilan dos penggalak penting bagi mencegah jangkitan menjadi lebih serius sepertimana yang diperjelaskan oleh Kementerian Kesihatan Malaysia. Pengerusi Majlis Belia Daerah Padang Terap, Muhammad Jasnizam Husni berkata ibu bapa atau waris juga digesa supaya mendapatkan suntikan dos pertama untuk anak-anak yang berusia 5 tahun hingga 11 tahun. Beliau yang juga Setiausaha Sulit Menteri Pembangunan Luar Bandar berkata masyarakat terutama di kawasan luar bandar tidak perlu bimbang mengenai kesan sampingan selepas menerima suntikan vaksin.  Ini kerana pengambilan vaksin dan dos penggalak beri lebih banyak manfaat dan kebaikan. "Bagi daerah Padang Terap, suntikan vaksin boleh diperoleh secara 'walk-in' di mana-mana Pusat Pemberian Vaksin (PPV) di daerah itu," kata beliau selepas menerima suntikan dos penggalak di PPV Klinik Kesihatan Ibu dan Anak, Kuala Nerang.

(Golongan belia yang hadir ke PPV bagi mendapatkan suntikan dos penggalak)

Terdahulu, dalam titah ucapan Istiadat Pembukaan Mesyuarat Pertama Penggal Kelima Parlimen ke-14 di Dewan Rakyat, 28 Februari lalu, Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menyeru rakyat Malaysia agar mendapatkan dos penggalak. Ia bagi memastikan imuniti terhadap COVID-19 kekal pada tahap optimum. "Pengambilan dos penggalak itu adalah sebagai benteng dalam menghadapi varian baharu seperti Omicron yang sudah mula merebak di Malaysia." "Meskipun Malaysia dilihat semakin bersedia untuk beralih ke fasa endemik namun, beta mahu peralihan itu dilaksanakan secara berhati-hati," titah baginda, Al-Sultan Abdullah.Baginda turut menyokong Strategi Pengujian COVID-19 Kebangsaan dan tindakan afirmatif kerajaan untuk mengurangkan harga kit ujian kendiri sebagai langkah pengukuhan tindakan kesihatan awam dan pemerkasaan komuniti.


Daerah Sik 2035 bakal jadi kluster daerah ilmu - MB Kedah

SIK, 6 Mac- Pelan Pembangunan Negeri Kedah 2035 telah menyasarkan Daerah Sik untuk menjadi sebuah kluster daerah ilmu.Ia berikutan daerah Sik merupakan antara daerah yang berpotensi menyediakan pusat pengajian ilmu terbanyak di negeri itu. Menteri Besar Kedah, Datuk Seri Muhammad Sanusi Md Nor berkata bagi menyokong matlamat itu, kerajaan negeri berhasrat untuk membangunkan lebih banyak institusi pendidikan seperti sekolah dan institusi pengajian tinggi. Tambah beliau, institusi pengajian di pondok-pondok yang menyediakan ilmu agama juga sudah ditambah baik dengan menyediakan fasiliti yang lebih moden. Menurutnya, para pengajar di institusi keagamaan di daerah itu juga mempunyai kredibiliti yang baik selain banyak di antara mereka sudah mendapat lulusan dari luar negara. "Rancangan kita Kedah 2035, Sik ini termasuk dalam kluster daerah ilmu. Kebetulan pula daerah Sik ini tempat orang mengaji. Ada banyak pondok-pondok pengajian agama di sini dan pembangunan institusi pendidikan pun berjalan dengan rancak.""Kita ada IKM di sini, akan dibangunkan juga MRSM Ulul Albab di Jeneri sedang dalam proses. Saya fikir salah satu kaedah untuk membangunkan lagi Sik ini sesuai dengan sebagai kluster daerah ilmu, kita kena bangunkan lebih banyak institusi-institusi," kata beliau semasa ditemuramah dalam program Selamat Pagi Malaysia yang bersiaran langsung, di sini.

(Menteri Besar Kedah, Dato' Seri Muhammad Sanusi Md Nor dalam temu bual bersama RTM menerusi program Selamat Pagi Malaysia)


Mana-mana negara mengenakan zon larangan terbang di Ukraine terlibat konflik - Putin

(Peserta protes memegang poster Presiden Rusia Vladimir Putin ketika bantahan pencerobohan Rusia, di Miami Florida/AFP)

MOSCOW, 6 Mac- Presiden Rusia, Vladimir Putin memberi amaran kepada mana-mana negara yang mengenakan zon larangan terbang di Ukraine, dianggap Moscow turut terlibat dalam konflik.

Putin turut mengancam tentera Rusia akan terus berada di negara bekas Soviet itu yang juga jirannya.

Terdahulu, pemimpin Ukraine, Volodymyr Zelensky merayu kepada negara Barat agar memberi sokongan kepada pelaksanaan zon larangan terbang di Ukraine susulan pencerobohan Moscow sejak 10 hari lalu.

Namun setakat ini, sekutu Ukraine menolak rancangan itu kerana bimbang perang dengan Rusia yang memiliki senjata nuklear merebak ke negara lain.

Putin memberi amaran bahawa zon larangan terbang akan hanya mewujudkan “malapetaka dan kesan lebih besar tidak hanya kepada Eropah tetapi juga ke seluruh dunia.”

“Sebarang langkah berhubung perkara itu dianggap penyertaan dalam konflik bersenjata," kata pemimpin Rusia itu semasa mengadakan pertemuan dengan pekerja syarikat penerbangan nasional Aeroflot.

Putin turut menyatakan bahawa Ukraine bakal kehilangan status negara, jika langkah itu diteruskan.

“Pihak berkuasa semasa (Ukraine) perlu faham, jika mereka meneruskan tindakan itu, mereka meletakkan persoalan tentang masa depan status Ukraine. Dan jika ia berlaku, mereka perlu bertanggungjawab sepenuhnya,” kata Putin.

Memasuki minggu ke-dua pencerobohan tentera Rusia di Ukraine, kesan ekonomi dan kemanusiaan semakin meningkat, menyebabkan banyak orang awam di kedua-dua negara melarikan diri ke lokasi lebih aman.

Tetapi Putin menolak khabar angin bahawa Kremlin akan mengisytiharkan undang-undang tentera di Rusia.

“Undang udang tentera hanya akan dilaksanakan jika berlaku pencerobohan pihak luar, kita tidak mengalaminya pada masa ini dan saya berharap tidak akan berlaku,” katanya. -AFP


Banjir di Kelantan: Jumlah penduduk terjejas banjir berkurangan kepada 1,437 individu pagi ini

KOTA BHARU, 6 Mac - Jumlah penduduk terjejas banjir di Kelantan berkurangan kepada 1,437 orang daripada 414 keluarga pagi ini berbanding 1,879 orang daripada 544 keluarga malam tadi.Berdasarkan portal Info Bencana Jabatan Kebajikan Masyarakat (JKM), setakat 8 pagi, kesemua mereka ditempatkan di empat pusat pemindahan sementara (PPS) di Pasir Mas dan sebuah PPS di Tumpat.Kesemuanya terdiri daripada 485 lelaki, 495 wanita, 208 kanak-kanak lelaki dan 238 kanak-kanak perempuan serta 11 bayi.Jabatan Pengairan dan Saliran (JPS) melalui laman sesawangnya pula melaporkan, semua sungai utama di negeri itu kini berada pada paras biasa.

Sementara itu, Tenaga Nasional Berhad (TNB) memaklumkan tiga kawasan di Kelantan masih belum menerima bekalan elektrik berikutan ditutup semasa bencana itu.Kawasan terlibat ialah Pulau Dolah di Tumpat dan Jabatan Pengairan dan Saliran Pengkalan Rakit serta Jabatan Pengairan dan Saliran Bakat 2 di Pasir Mas.- BERNAMA


Canselor UniMAP disambung hingga 2028

ARAU, 6 Mac- Raja Muda Perlis, Tuanku Syed Faizuddin Putra Jamalullail dilantik semula  sebagai Canselor Universiti Malaysia Perlis (UniMAP) untuk tempoh tujuh tahun lagi sehingga 12 Disember 2028.  Perisytiharan tersebut telah diperkenan oleh Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah pada 20 Disember 2021 yang lalu untuk tempoh berkuat kuasa mulai 13 Disember 2021.  Watikah tersebut dipersembahkan kepada Tuanku Syed Faizuddin oleh Pengerusi Lembaga Pengarah Universiti, Raja Datuk Azwane Raja Ariff dan Naib Canselor, Profesor Dr Zaliman Sauli bagi mewakili Menteri Pengajian Tinggi, Datuk Seri Dr. Noraini Ahmad di Bilik Canselor, Canselori Tuanku Syed Sirajuddin, Kampus Alam UniMAP Pauh Putra.

(Raja Muda Perlis, Tuanku Syed Faizuddin Putra Jamalullail berkenan terima watikah pelantikan sebagai Canselor UniMAP sehingga 2028)

Tuanku Syed Faizuddin Putra mula dilantik sebagai Canselor Pertama, Kolej Universiti Kejuruteraan Utara Malaysia (KUKUM) pada 1 September 2003 oleh Yang di-Pertuan Agong Ke-12, Tuanku Syed Sirajuddin Jamalullail sebelum KUKUM dijenamakan semula sebagai Universiti Malaysia Perlis (UniMAP) dan baginda terus kekal sebagai Canselor UniMAP sehinggalah 2028.


PBS harap RUU Anti-Lompat Parti diluluskan di Parlimen

KOTA KINABALU, 6 Mac - Parti Bersatu Sabah (PBS) berharap Rang Undang-Undang (RUU) Anti-Lompat parti dapat diluluskan di Parlimen.Presidennya Datuk Seri Dr Maximus Ongkili berkata sebagai antara parti perintis RUU itu, selepas 37 tahun akhirnya Parlimen bersetuju dengan PBS mengenai keperluan mewujudkan Undang-Undang Anti Lompat Parti di negara ini."Saya menegaskan PBS sememangnya menentang kelakuan sedemikian. Kelakuan sedemikian umpama dosa, ia adalah pegangan politik yang tidak berprinsip.“Bagi kami, perbuatan lompat parti sangat jahat, tidak adil, tidak mempunyai etika dan adab yang baik,” katanya ketika berucap pada majlis makan malam sempena ulang tahun ke-37 parti itu di sini malam ini yang dihadiri kira-kira 150 tetamu.Sebelum ini, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dilaporkan berkata beberapa cadangan pindaan Perlembagaan akan dibentang semasa persidangan Dewan Rakyat termasuk RUU Anti-Lompat Parti dan mengehadkan tempoh jawatan Perdana Menteri kepada dua penggal.

Ongkili, yang juga Menteri di Jabatan Perdana Menteri (Hal Ehwal Sabah dan Sarawak), juga berkata sejak penubuhan PBS pada 1985, parti itu diuji dengan pelbagai cabaran, ada yang mengherdik malahan segelintir meramalkan ia tidak akan bertahan lama.“Tetapi kami telah buktikan mereka salah. Kami masih di sini dan akan terus berjuang untuk kebaikan rakyat serta Sabah,” katanya.Beliau berkata PBS akan terus menyokong penuh Gabungan Rakyat Sabah (GRS) sambil menambah ketabahan dan semangat kuat parti itu adalah tunjang perjuangan untuk mengukuhkan lagi gabungan politik tersebut.“Kami menyokong gabungan parti yang berkualiti terutama sekali yang menyediakan rangka kerja terhormat untuk Sabah. Negeri kita progresif, selamat dan penduduknya berbilang kaum. Kami tidak mahu satu gabungan yang bermusim, yang datang dan pergi.“Oleh itu, yang paling penting ialah memilih dan mengenali rakan kongsi kita, bina kepercayaan dan perkongsian sejati. Kita tidak perlu tergesa-gesa untuk menerima parti baharu yang masih belum terbukti kesetiaan dan agenda sebenar mereka,” katanya.Ongkili berkata fokus GRS ialah melindungi rakan kongsi asal dan mengukuhkan lagi perpaduan dalamannya. -BERNAMA


Bayi baru berusia 24 hari meninggal dunia

SEREMBAN, 6 Mac - Seorang bayi perempuan berusia 24 hari disahkan meninggal dunia selepas ditemukan dalam keadaan tidak sedarkan diri di rumahnya di Kampung Batu 1, Pedas Tengah, Rembau di sini, semalam.Ketua Polis Daerah Rembau DSP Hazri Mohamad berkata ibu mangsa, Rohaya Abu Bakar berusia 42 tahun menyusukan anaknya Nurul Ain Darwisya Hanafiruz pada jam 12.39 tengah hari sebelum tidur dan diletakkan dalam kereta sorong di ruang tengah rumah mereka."Setengah jam kemudian, kakak mangsa yang ingin membetulkan kain bedung Nurul Ain Darwisya mendapati adik bongsunya itu tidak memberikan sebarang tindak balas.“Ibu bayi tersebut terus membawanya ke Unit Kecemasan Hospital Rembau dan hasil pemeriksaan doktor mendapati tiada nadi dikesan serta tubuh bayi dalam keadaan telah sejuk.“Bantuan pernafasan juga telah diberikan tetapi tiada tindak balas sebelum doktor mengesahkan kematiannya ," katanya menerusi kenyataan media semalam.

Katanya, bayi berkenaan disahkan meninggal dunia sebelum di bawa ke Hospital Rembau.

Menurut Hazri, doktor yang merawat bayi tersebut memaklumkan Nurul Ain dilahirkan dalam keadaan sempurna namun wajahnya menunjukkan tanda sindrom Down dan pemeriksaan susulan sepatutnya dilakukan apabila bayi itu berusia sebulan.Proses bedah siasat bagi mengetahui punca sebenar kematian akan dilakukan sebaik keputusan ujian COVID-19 diperoleh dan kes diklasifikasikan sebagai mati mengejut ," katanya.


KPKT pastikan flat lama diselenggara sejajar agenda perkukuh Malaysia berdaya huni

JOHOR BAHRU, 5 Mac- Kementerian Perumahan dan Kerajaan Tempatan (KPKT) komited memastikan persekitaran dan keadaan rumah pangsa atau flat lama tidak akan dipinggirkan sejajar dengan agenda memperkukuh Malaysia berdaya huni. Menterinya, Datuk Seri Reezal Merican Naina Merican berkata, menerusi Tabung Penyelenggaraan Perumahan Malaysia (TPPM) dan Projek Penyelenggaraan Perumahan (PPP), usaha melestarikan kawasan flat tetap diteruskan dengan peruntukan baharu, sekiranya dana sedia ada tidak mencukupi. " Bagi saya RM77 juta tidak mencukupi, saya rasa memerlukan lebih kerana di seluruh negara ada 3,519 Program Perumahan Rakyat (PPR) yang mcm ni, yang kebanyakan mereka tidak ada badan pengurusan bersama (JMB)."Jumlah unitnya mencecah setengah juta, iaitu 500 ribu kebanyakannya di Johor dan Selangor," katanya semasa meninjau Rumah Pangsa Larkin, di sini.Jelasnya, kelulusan lebih RM77 juta yang disalurkan itu membabitkan keseluruhan 338 projek di seluruh negara bagi 2022.

(Kementerian Perumahan dan Kerajaan Tempatan (KPKT) komited memastikan persekitaran dan keadaan flat atau pangsapuri lama tidak akan dipinggirkan)

Katanya, ia akan menjadi testimoni kepada perbendaharaan betapa perlunya peruntukan yg lebih disalurkan bagi menjadikan agenda di bawah MyBeautiful Keluarga Malaysia benar- benar berhasil melestarikan kehidupan rakyat.Sementara itu, dalam perkembangan lain beliau berkata, KPKT kini dalam fasa terakhir bersama Jabatan Peguam Negara untuk mengemukakan Rang Undang-Undang (RUU) Profesion Arkitek Landskap.Menteri berkenaan Datuk Seri Reezal Merican Naina Merican berkata rang undang-undang itu akan dikemukakan sebagai satu kerangka untuk memajukan lagi profesionalisme arkitek landskap di negara ini.“Perkara ini penting bagi membolehkan kerjaya sebagai profesion arkitek landskap dibangunkan dengan lebih sistematik sepertimana profesion yang lain.“Ini kerana membangunkan landskap ini perlu ada ilmu, perlu ada jiwa, perlu ada pengalaman yang dibina dalam tempoh masa tertentu bagi menjadikannya lebih indah, bermakna dan menambat hati yang melihatnya,” katanya.Beliau berkata demikian semasa berucap pada sambutan Hari Landskap Negara 2022 (HLN2020) di Taman Bandar Ekoflora, Johor Bahru, di sini pada Sabt Selain itu, Reezal Merican berkata KPKT juga sedang melihat beberapa model pembangunan industri landskap dan bunga-bungaan untuk mengembangkan sektor itu sebagai sebuah industri bernilai tinggi.Katanya ia termasuk bekerjasama rapat dengan pelbagai agensi dan kementerian seperti Kementerian Pertanian dan Industri Makanan (MAFI) serta Kementerian Kerja Raya. “Melihat kepada evolusi 25 tahun pembangunan landskap di negara ini, sudah tiba masanya untuk melihat landskap dan bunga-bungaan ini dalam kerangka industri baharu yang menjadi bidang pertumbuhan baharu kepada negara.“Ini sememangnya industri yang belum diterokai yang berupaya mencipta pelbagai peluang perniagaan, pekerjaan dan juga kajian-kajian akademik,” katanya.Menurut Reezal Merican berdasarkan permintaan pasaran dunia yang tinggi dengan kadar peningkatan tahunan sebanyak enam peratus, potensi perkembangan industri landskap dijangka dapat menjana ekonomi kepada negara sehingga RM509 juta setahun.Malah katanya Malaysia juga mempunyai potensi nilai tinggi sebagai pengeluar biji benih bunga khusus untuk negara iklim tropika ke pasaran dunia.


Tiada arahan wajib suntik dos penggalak bagi peniaga bazar Ramadan

KUALA LUMPUR, 5 Mac- Kementerian Kesihatan tidak mengarahkan sebarang ketetapan wajib untuk pihak berkuasa tempatan (PBT), supaya mewajibkan suntikan dos penggalak vaksin COVID-19 terhadap peniaga tempatan bagi pembukaan bazar Ramadan, bulan depan.Menteri Kesihatan, Khairy Jamaluddin berkata, pihaknya tidak mengeluarkan arahan itu kepada pihak berkuasa tempatan (PBT) atau penganjur bazar berkenaan."Ini bukan (bidang kuasa) KKM, kami beri nasihat tetapi nasihat kita bukanlah sampai nak pergi pasar memerlukan booster, itu keputusan yang mesti ditanya pada PBT,” katanya ketika ditanya mengenai keputusan sebuah PBT meletakkan syarat sebagai keperluan bagi peniaga pasar malam."Jika pasar malam, ia adalah (bawah bidang kuasa) PBT, dan di masjid pula Jabatan Agama Islam Negeri," katanya.Katanya, KKM juga tidak memberi sebarang cadangan atau syarat bahawa penerima dos penggalak sahaja dibenarkan ke pasar malam dan bazar.

(KKM hanya menasihati pihak berkuasa tempatan (PBT) dan segala keputusan melaksanakan sebarang SOP di bawah bidang kuasa PBT/Gambar fail)

Sebaliknya, beliau berkata KKM hanya menasihati pihak berkuasa tempatan (PBT) dan segala keputusan melaksanakan sebarang SOP di bawah bidang kuasa PBT."Kita memberikan nasihat tetapi nasihat kita bukanlah sampai nak pergi pasar, kena 'booster'," katanya.Beliau bercakap demikian pada majlis pelancaran Persidangan Tahunan Dialisis, di sini, pada Sabtu.Turut hadir pada majlis berkenaan, Pengerusi Yayasan Buah Pinggang Kebangsaan (NKF), Datuk Dr Zaki Morad.Isu suntikan dos penggalak diwajibkan terhadap peniaga bazar Ramadan, tular selepas seorang pengguna media sosial memuat naik surat arahan sebuah PBT yang meletakkan syarat tiga suntikan vaksin COVID-19, termasuk dos penggalak, ke atas peniaga dan pembantu gerai berkenaan.Wanita itu turut dikata menyalahkan Khairy kerana menyangka beliau mengeluarkan arahan sedemikian.


Lelaki kurang siuman mengamuk atas kontena

(Pasukan bomba meletakkan jentera di sebelah lori kontena bagi memudahkan polis menahan lelaki dipercayai tidak siuman/Foto JBPM Selangor)

KLANG, 5 Mac- Seorang lelaki tidak siuman dilaporkan mengamuk di Taman Meru Indah di sini, seperti yang tular di media sosial pada Sabtu.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, panggilan berhubung kejadian diterima pada jam 11. 07 pagi"Sepasukan anggota dari Balai Bomba dan Penyelamat (BBP) Kapar ke lokasi kejadian dan sebaik tiba di lokasi itu, lelaki berkenaan didapati berada di atas lori kontena."Anggota bertugas meletakkan jentera bomba bersebelahan lori kontena tersebut bagi memudahkan pihak polis menahan lelaki berkenaan."Kira-kira 14 minit masa diambil bagi mengawal keadaan sebelum operasi ditamatkan pada jam 11.29 pagi, " katanya dalam kenyataan pada Sabtu.Pada video tular berdurasi 29 saat tersebut memaparkan pasukan penyelamat berusaha membawa turun mangsa tidak dikenal pasti identiti tersebut yang berada di atas jentera bomba.Sementara itu Ketua Polis Daerah Klang Utara, Asisten Komisioner S Vijaya Rao, ketika dihubungi mengesahkan menerima laporan kejadian terbabit pada jam 10.58 pagi."Polis menerima maklumat menyatakan ada individu dipercayai tidak siuman, berada di atas sebuah lori kontena."Polis bergegas ke lokasi dan berjaya menangkap lelaki itu dengan bantuan pihak bomba."Lelaki terbabit kemudian dihantar ke Hospital Tengku Ampuan Rahimah (HTAR), di sini, untuk menerima rawatan," katanya.


KKMM luluskan RM100,000 bagi bantu penduduk terjejas banjir Pantai Timur - Annuar Musa

KLUANG, 5 Mac- Kementerian Komunikasi dan Multimedia (KKMM) telah meluluskan peruntukan berjumlah RM100,000 bagi membantu penduduk terjejas banjir di Pasir Mas dan Rantau Panjang, kata Menterinya Tan Sri Annuar Musa.Menurutnya, persiapan sedang dilakukan untuk menghantar bantuan tersebut, setelah berunding dengan jentera tempatan bagi mengelakkan pertindihan barangan bantuan.“Saya telah memberi arahan kepada pasukan sukarelawan KKMM khususnya di bawah kendalian Sekretariat di Pertubuhan Berita Nasional Malaysia (Bernama).“Mungkin bantuan boleh dibuat pada pascabanjir kerana sekarang ada banyak bantuan, mungkin ada keluarga yang perlukan bantuan pascapindah banjir,” katanya kepada pemberita selepas menghadiri program rewang bersama masyarakat Pusat Daerah Mengundi (PDM) Kampung Muhibbah, Paloh, pada Sabtu.Setakat 8 pagi tadi, jumlah mangsa banjir di Kelantan dan Terengganu semakin berkurangan dengan hanya 3,408 orang masih ditempatkan di pusat pemindahan sementara (PPS). Dalam perkembangan lain, Annuar yang juga Ahli Parlimen Ketereh berkata Barisan Nasional (BN) sedang melaksanakan kajian sikap pengundi, yang turut melibatkan parti komponen BN pada minggu kedua kempen Pilihan Raya Negeri (PRN) Johor, untuk mengetahui tahap sokongan pengundi.Katanya, BN sentiasa mempunyai data tahap sokongan pengundi dengan mengabungkan data yang diperolehi daripada parti komponen BN yang lain.

(Annuar (tengah) beramah mesra ketika hadir pada program Rewang di Pusat Daerah Mengundi (PDM) Kampung Melayu Paloh dan Kampung Muhibbah Paloh, pada Sabtu./ Foto BERNAMA)

“Asasnya kita mempunyai data berasaskan pengundi Melayu, ia akan diintegrasikan yang bergantung kepada calon parti yang mewakili BN,” katanya.“Data ini mustahak untuk kita apabila memasuki fasa terakhir bagi get out the voters atau bring out the voters. Sistem ini difahami jentera dan kita mempunyai tenaga yang cukup teratur serta strategi kempen sesuai yang boleh menang hati pengundi,” katanya.Bekas Setiausaha Agung UMNO itu juga berkata jentera sedang mendekati pengundi ‘putih’, yang berada di luar Johor dengan menghubungi mereka melalui pusat panggilan pusat.Annuar juga kemudiannya menyumbangkan kira-kira 520,000 pelitup muka kepada jentera BN atas sumbangan peribadi beliau di Kluang, hari ini.Suruhanjaya Pilihan Raya menetapkan hari pengundian PRN Johor pada 12 Mac ini. -BERNAMA


Dua ditahan susulan insiden gaduh selepas perlawanan bola sepak

KUALA LUMPUR, 5 Mac- Polis menahan dua lelaki kerana disyaki terbabit dalam kekecohan susulan pergaduhan yang tercetus membabitkan penyokong sejurus tamat perlawanan di antara Kuala Lumpur City (KL City) dan Selangor FC dalam aksi pertama Liga Super di Stadium Bola Sepak Kuala Lumpur, Cheras di sini.

Ketua Polis Daerah Cheras, Asisten Komisioner Muhammad Idzam Jaafar, berkata, , kedua-dua suspek iaitu lelaki tempatan berusia 22 dan 23 tahun itu kemudian ditahan di lokap Balai Polis Salak Selatan, di sini untuk tindakan lanjut.

"Mahkamah hari ini membenarkan kedua-duanya direman mengikut Seksyen 117 Kanun Tatacara Jenayah selama tiga hari sehingga Isnin ini untuk melengkapkan siasatan."Pihak Polis Cheras memberi amaran keras agar orang ramai tidak terbabit dengan apa-apa kegiatan yang melanggar undang-undang dan tidak teragak-agak untuk mengambil tindakan tegas."Orang ramai yang mempunyai sebarang maklumat berhubung kejadian ini, orang ramai boleh menghubungi IPD Cheras di talian 013-2165881, Hotline Polis Kuala Lumpur di talian 03-2146 0584 / 585 atau mana-mana Balai Polis yang berdekatan," katanya dalam kenyataan hari ini.Katanya, pergaduhan itu berlaku sekitar jam 12.30 tengah malam, membabitkan sekumpulan penyokong kedua-dua pasukan bola sepak itu"Sepasukan polis yang bertugas pada perlawanan itu bergegas ke lokasi pergaduhan untuk meleraikan keadaan yang sedang kecoh dan mengarahkan kesemua suspek untuk beredar."Bagaimanapun, dua daripadanya tidak mengendahkan arahan dan ditangkap kerana menghalang penjawat awam menjalankan tugas," katanya.

Dalam perlawanan dua pasukan Lembah Klang itu malam tadi, kedua-dua pasukan berkongsi satu sama selepas terikat dengan jaringan 3-3.Terdahulu, tular beberapa rakaman video berkaitan kejadian pergaduhan berkenaan di media sosial dengan antaranya menunjukkan ada pihak membaling mercun dalam insiden itu selain perlakuan provokasi.